
**Vaarallinen juhannus**

Tove Jansson

Vivicalle

Ensimmäinen luku

*Tulta syöksevä vuori on harmillinen*



Muumipeikon äiti istui portailla auringonpaisteessa ja laittoi kaarnalaivaan köysistöä.

Jos oikein muistan, on kaljaasissa kaksi suurta purjetta takana ja monta pientä kolmikulmaista edessä keulapuun luona, hän ajatteli.

Peräsin oli vaikein ja lastiruuma hauskin. Muumimamma oli tehnyt kaarnasta hyvin pienen luukun; hän pani sen paikoilleen, ja se sopi reikäänsä kuin valettu. Sen ohuet laidat upposivat ihan tiiviisti kanteen.

— Siltä varalta että tulee myrsky, hän sanoi itsekseen ja huokaisi onnellisena.

Mymmelin tytär istui katselemassa hänen vieressään, leuka polvia vasten. Hän näki Muumimamman kiinnittävän harusköydet nuppineuloilla, joissa kaikissa oli eriväriset lasinupit. Ja mastoihin pantiin punaiset viirit.

— Kuka sen saa? Mymmelin tytär kysyi hartaana.

— Muumipeikko, vastasi Muumimamma etsien sopivaa ankkuriköyttä ompelukoristaan.

— Ei saa töniä! huusi hyvin hento ääni ompelukorista.

— Rakas lapsi, sanoi Muumipeikon äiti, — nyt sinun pikkusiskosi on taas minun ompelukorissani. Neulat voivat pistellä häntä.

— Myy, sanoi Mymmelin tytär uhkaavasti ja yritti kaivaa sisarensa esiin lankavyyhdestä. — Tule ulos heti paikalla!

Mutta pikku Myy ryömi vain syvemmälle ompelukoriin ja katosi kokonaan vyyhteen.

— Hankalaa, että hänestä sattui tulemaan noin pieni, valitti Mymmelin tytär. — Minä en koskaan tiedä missä hän on. Etkö voisi tehdä hänellekin kaarnalaivaa? Jos hän purjehtisi ympäri vesitynnyrissä, niin tietäisin ainakin mistä hänet löydän.

Muumipeikon äiti nauroi ja otti käsilaukustaan kaarnanpalan.

— Luuletko että tämä kantaisi pikku Myyn? hän kysyi.

— Varmasti, sanoi Mymmelin tytär. — Mutta sinun pitää tehdä kaarnasta pieni pelastusvyökin.

— Saanko leikata kerän rikki? pikku Myy huusi ompelukorista.

— Ole hyvä, sanoi Muumimamma. Hän katseli ihaillen kaljaasiaan ja mietti, oliko siitä unohtunut jotakin. Kun hän piteli sitä käpälässään, leijaili äkkiä suuri musta nokihiutale keskelle kantta.

— Hyi sentään, sanoi Muumipeikon äiti ja puhalsi sen pois. Pian lensi toinen nokihiutale ja laskeutui hänen kuonolleen. Koko ilma oli niitä täynnä.

Muumimamma nousi ja huokaisi.

— Kyllä tuo tulta syöksevä vuori on harmillinen, hän sanoi.

— Tulta syöksevä vuoriko? pikku Myy kysyi kiinnostuneena ja kurkisti ompelukorista.

— Niin, täällä on lähellä vuori, joka on alkanut syöstä tulta, selitti Muumimamma. — Ja nokea. Se on pysynyt rauhallisena siitä lähtien kun minä menin naimisiin, mutta nyt, juuri kun olen saanut kaikki pyykit kuivumaan, se alkaa taas tupsahdella. Kaikki tulee mustaksi...

— Kaikki palaa poroksi! huusi pikku Myy iloisesti. — Ja kaikkien talot ja puutarhat ja leikkikalut ja pikkusiskot ja heidän leikkikalunsa palavat!


— Tyhmyyksiä, sanoi Muumimamma ystävällisesti ja huiskautti noen pois kuonoltaan.

Sitten hän lähti etsimään Muumipeikkoa.

Rinteen alapuolella, heti oikealle Muumipapan riippumattopuusta oli iso kuoppa, joka oli täynnä kirkkaan ruskeaa vettä. Mymmelin tytär väitti aina, että se oli keskeltä aivan pohjaton. Ehkä hän oli oikeassa. Sen ympärillä kasvoi kiiltäviä, leveitä lehtiä, joilla korennot ja vesihämähäkit saattoivat levätä, ja sen pinnan alla vilisteli pitkäkoipisia pikkuotuksia tärkeän näköisinä. Vähän syvemmällä loistivat sammakon silmät kultaisina, ja toisinaan saattoi nähdä nopeita välähdyksiä sen salaperäisistä sukulaisista, jotka asuivat syvimmällä liejussa.

Muumipeikko loikoi tavallisella paikallaan (tai oikeastaan yhdellä niistä) kellanvihreään sammalikkoon käpertyneenä, häntä varovasti kyljen alle työnnettynä.

Hän katseli vakavana ja tyytyväisenä veteen kuunnellen samalla siipien kahinaa ja mehiläisten unettavaa surinaa.



Se on minulle, hän ajatteli. Sen täytyy olla minulle. Äiti tekee aina kesän ensimmäisen kaarnalaivan sille, josta hän pitää eniten. Sitten hän sekoittaa hiukan asiaa, jotteivät toiset tulisi pahoilleen. Jos tuo vesihämähäkki liukuu itään päin, ei laivassa ole jollaa. Jos se menee länteen päin, siinä on niin pieni jolla, ettei sitä uskalla edes ottaa käpäläänsä.

Vesihämähäkki laahusti hitaasti itään päin, ja Muumipeikolle nousi kyyneleet silmiin.

Samassa kuului ruohon kahinaa ja Muumimamma kurkisti tuppaiden välistä.

— Hei, hän sanoi. — Minulla on sinulle jotakin.

Hän laski kaljaasin varovasti veteen. Se keinui kauniisti kuvajaisensa päällä ja alkoi risteillä luontevasti kuin ei olisi koskaan muuta tehnytkään.

Muumipeikko huomasi heti, että äiti oli unohtanut jollan.

Hän hieroi ystävällisesti kuonoaan äidin kuonoa vasten (se on aivan kuin hieroisi kasvojaan valkoiseen samettiin) ja sanoi: — Se on hienoin minkä koskaan olet tehnyt.

He istuivat vierekkäin sammalella ja katselivat miten kaljaasi purjehti yli lätäkön ja laski erään lehden viereen.

He kuulivat Mymmelin tyttären huutavan pikkusiskoaan talon luona. — Myy! Myy! hän huusi. — Senkin kamala tenava! Myyy! Tule kotiin, että saan tukistaa sinua!

— Nyt hän on jälleen piiloutunut jonnekin, sanoi Muumipeikko. — Muistatko kun löysimme hänet sinun käsilaukustasi?


Muumimamma nyökkäsi. Hän istui kuono vedenpinnassa ja tirkisteli pohjaan.

— Siellä kimmeltää jokin, hän sanoi.

— Se on sinun kultainen rannerenkaasi, ehdotti Muumipeikko. — Ja Niiskuneidin nilkkarengas. Eikö se ole hyvä aate?

— Hurjan hyvä, sanoi hänen äitinsä. — Tästä lähtien säilytetään aina korut ruskeassa lähdevedessä. Siellä ne ovat paljon kauniimmat.

Mutta Mymmelin tytär seisoi muumitalon portailla ja huusi niin että hänen äänensä sortui. Pikku Myy istui nauramassa jossakin lukemattomista piilopaikoistaan, ja hänen sisarensa tiesi sen.



Hänen pitäisi houkutella minua hunajalla, Myy ajatteli. Ja antaa minulle selkään sitten kun tulen.

— Kuulepas, sanoi Muumipeikon isä keinutuolistaan. — Jos sinä huudat tuolla tavalla, hän ei tule koskaan.

— Minä huudan vain omantuntoni takia, Mymmelin tytär selitti tärkeänä. — Äiti sanoi lähtiessään, että nyt minä jätän pikkusiskon sinun hoitoosi, ja jollet sinä osaa kasvattaa häntä niin ei sitten kukaan, sillä minä olen antanut periksi alusta alkaen.

— No, siinä tapauksessa käsitän, sanoi Muumipappa. — Huuda sinä vain jos se rauhoittaa sinua. Hän otti kakkupalan aamiaispöydästä, katsoi varovasti ympärilleen ja kastoi sen sitten kermakannuun.

Kuistin pöytä oli katettu viidelle, kuudes lautanen oli pöydän alla, sillä Mymmelin tytär väitti, että hän tunsi olonsa itsenäisemmäksi siellä.

Myyn lautanen oli tietenkin hyvin pieni ja se oli kukkamaljakon varjossa keskellä pöytää.

Muumipeikon äiti tuli nyt täyttä neliä pitkin puutarhakäytävää.

— Älä hätäile, rakkaani, Muumipappa sanoi. — Me söimme ruokakomerossa.

Muumimamma tulla puhisi kuistille ja katsoi aamiaispöytää. Pöytäliina oli aivan nokinen.

— Hohoijaa, hän sanoi. — Kyllä on kuumaa. Ja nokista. Tulta syöksevät vuoret ovat sitten harmillisia.

— Jos se olisi hieman lähempänä, niin voisi edes tehdä kirjepainon oikeasta laavasta, Muumipappa sanoi haikeasti.

Oli todella kuuma.

Muumipeikko loikoili yhä suuren lätäkön vieressä ja katseli taivaalle, joka oli niin vaalea että näytti hopeiselta levyltä. Hän kuuli vesilintujen huutelevan toisilleen merellä.

Ilmassa on ukkosta, ajatteli Muumipeikko unisena ja nousi sammalista. Ja niin kuin aina silloin kun sää muuttui tai hämärsi tai valo oli kummallista, hän alkoi ikävöidä Nuuskamuikkusta.

Nuuskamuikkunen oli hänen paras ystävänsä. Tietenkin hän piti kovasti myös Niiskuneidistä, mutta eihän se tietenkään ollut aivan samaa, koska tämä oli tyttö.

Nuuskamuikkunen oli rauhallinen ja tiesi valtavan paljon asioita, mutta ei puhunut niistä turhaan. Vain joskus harvoin hän kertoi matkoistaan, ja silloin kuulija tunsi itsensä ylpeäksi kuin olisi päässyt jäseneksi johonkin salaseuraan. Muumipeikko meni aina toisten mukana talviunille heti ensilumen tultua. Mutta Nuuskamuikkunen lähti vaeltamaan kohti etelää ja palasi Muumilaaksoon vasta seuraavana keväänä.

Tänä keväänä hän ei ollut tullut takaisin.

Muumipeikko oli alkanut odottaa häntä heti herättyään talviunilta, vaikka ei sanonutkaan mitään toisille. Kun muuttolinnut lensivät yli laakson ja lumi oli sulanut pohjoisrinteiltäkin, hän alkoi olla kärsimätön. Näin kauan ei Nuuskamuikkunen ollut koskaan viipynyt. Tuli kesä ja hänen joen varrella oleva leiripaikkansa kasvoi umpeen ja tuli vihreäksi aivan kuin kukaan ei olisi koskaan asunutkaan siellä.

Muumipeikko odotti vieläkin, mutta ei enää yhtä innokkaasti, vaan pahoillaan ja vähän kyllästyneenä.


Niiskuneiti oli kerran päivällispöydässä puhunut asiasta.

— Kylläpä Nuuskamuikkunen on tänä vuonna myöhässä, hän sanoi.

— Kuka sen tietää vaikka hän ei tulisi ollenkaan, sanoi Mymmelin tytär.

— Mörkö on varmaan syönyt hänet! huusi pikku Myy. — Tai hän on tipahtanut johonkin reikään ja mennyt littanaksi!

— Ole vaiti, sanoi Muumipeikon äiti kiireesti. — Kyllä Nuuskamuikkunen aina selviää.



Mutta ehkä sittenkin, Muumipeikko ajatteli kulkiessaan hitaasti pitkin joen rantaa. Mörköjä ja poliiseja on olemassa. Ja kuiluja joihin voi tipahtaa. Voi paleltua kuoliaaksi ja lentää ilmaan ja pudota järveen ja saada luun kurkkuunsa ja vaikka mitä. Suuri maailma on vaarallinen. Siellä ei kukaan tunne toista eikä tiedä mistä hän pitää ja mitä pelkää. Ja siellä Nuuskamuikkunen nyt kulkee vanha vihreä hattu päässään... Ja siellä on puistonvartija, joka on hänen suuri vihollisensa. Vaarallinen, vaarallinen vihollinen...

Muumipeikko pysähtyi sillalle ja tuijotti synkkänä veteen. Silloin kosketti tassu kevyesti hänen olkaansa. Muumipeikko hätkähti ja pyörähti ympäri.

— Ai, sinäkö se vain olitkin, hän sanoi.

— Minulla on tylsää, valitti Niiskuneiti ja katsoi häneen pyytävästi otsatukkansa alta.

Hänellä oli orvokkiseppele korviensa ympärillä, ja hän oli ollut pitkästynyt koko aamupäivän.

Muumipeikko äännähti ystävällisesti ja hieman hajamielisesti.

— Eikö ruveta leikkimään? kysyi Niiskuneiti. — Leikitäänkö sellaista, että minä olisin mukamas ihanan kaunis ja sinä ryöstäisit minut?

— En oikein tiedä olenko sillä päällä, sanoi Muumipeikko.

Niiskuneiti seisoi korvat lurpallaan, ja Muumipeikko painoi kiireesti kuononsa hänen kuonoaan vasten ja sanoi: — Eihän meidän tarvitse leikkiä, että sinä olisit ihanan kaunis, kun sinä olet kaunis oikeastikin. Ehkä minä ryöstän sinut huomenna.

Kesäkuinen päivä meni menojaan ja tuli hämärä.

Mutta vieläkin oli yhtä kuuma.

Kuiva, polttava ilma oli täynnä lentelevää nokea, ja koko muumiperhe uupui ja muuttui hiljaiseksi ja seuraa karttavaksi. Lopulta Muumimamma keksi, että he voisivat nukkua puutarhassa. Hän sijasi kaikille vuoteet sinne tänne hauskoihin paikkoihin, ja ettei tuntuisi yksinäiseltä, hän pani pienen lampun jokaisen makuupaikan viereen.

Muumipeikko ja Niiskuneiti käpertyivät nukkumaan jasmiinipensaiden alle. Mutta he eivät saaneet unta.

Se ei ollut mikään tavallinen yö, se oli epämiellyttävällä tavalla hiljainen.

— Minulla on kauhean kuuma, sanoi Niiskuneiti valittavalla äänellä. — Minä vain kieriskelen ympäri, ympäri ja lakana on kiusallinen, ja kohta minä alan ajatella surullisia asioita!

— Sama täällä, sanoi Muumipeikko.

Hän nousi istumaan ja katseli puutarhaan. Toiset tuntuivat nukkuvan, ja lamput paloivat rauhallisesti vuoteiden vieressä.

Äkkiä jasmiinipensaat tärähtivät kiivaasti.

— Näitkö? kysyi Niiskuneiti.

— Nyt ne ovat jälleen hiljaa, sanoi Muumipeikko.

Samassa lamppu kaatui nurmelle.

Kukat vavahtivat, ja pieni halkeama ryömi hitaasti maata pitkin. Se ryömi ja ryömi ja katosi lopulta patjan alle. Sitten se leveni. Siihen alkoi valua multaa ja hiekkaa, ja kuinka ollakaan Muumipeikon hammasharja luiskahti suoraan maan pimeyteen.

— Se oli aivan uusi! puuskahti Muumipeikko. — Näetkö sinä sitä?


Muumipeikko pisti kuononsa rakoon ja kurkisti.

Ja samassa maa sulkeutui hieman keikahtaen.

— Se oli aivan uusi, toisti Muumipeikko hölmistyneenä. — Sininen.

— Mutta ajattele, jos häntäsi olisi jäänyt kiinni! lohdutti Niiskuneiti. — Silloin olisit saanut istua tässä koko ikäsi!

Muumipeikko nousi kiireesti pystyyn.



— Tule, hän sanoi. — Nukutaan kuistilla.

Muumipappa seisoi talon edessä ja nuuhki ilmaa.

Puutarhasta kuului rauhatonta rapinaa, lintuparvet nousivat ilmaan, pienet jalat kiiruhtivat pakoon ruohikossa.

Pikku Myy pisti päänsä esiin portaiden vieressä kasvavasta auringonkukasta ja huusi riemuissaan: — Nyt se ryske alkaa!

Äkkiä maa järähti heikosti heidän jalkojensa alla. He kuulivat kattiloiden putoilevan keittiössä.

— Ruvetaanko syömään? huusi Muumimamma unenpöpperössä. — Mikä se oli?

— Ei mikään, rakkaani, vastasi Muumipappa. — Tulta syöksevä vuori vain liikahtelee. (Voi sentään, miten komeita kirjepainoja laavasta voisi saada...)

Nyt Mymmelin tytärkin oli herännyt. Kaikki seisoivat kuistin kaiteen vieressä ja katselivat.

— Missä se vuori oikein on? kysyi Muumipeikko.

— Eräässä pienessä saaressa, sanoi isä. — Pienessä mustassa saaressa, jossa ei kasva mitään.

— Eikö se sinusta tunnu hiukka-hiukkasen vaaralliselta? kuiskasi Muumipeikko ja pisti tassunsa isän käpälään.


— Totta kai, Muumipappa vastasi ystävällisesti. — Kyllä se on vähän vaarallinen.

Muumipeikko nyökkäsi ihastuneena. Silloin he kuulivat kovaa jyminää.

Se kantautui meren suunnalta; ensin se oli vaimeaa, mutta sitten alkoi jylistä yhä kumeammin.

Valoisassa kesäyössä he näkivät jonkin valtavan suuren kohoavan yli puiden latvojen, jonkin joka vain kasvoi ja kasvoi ja jossa oli ylinnä valkoinen sähisevä reunus.

— Eiköhän mennä nyt salonkiin, sanoi Muumipeikon äiti.



He olivat tuskin saaneet häntänsä yli kynnyksen, kun hyökyaalto vyöryi läpi Muumilaakson ja hukutti kaiken pilkkopimeään. Talo keinui hiukan, mutta pysyi pystyssä, sillä se oli mainio talo. Huonekalut alkoivat hiljakseen ajelehtia ympäri salonkia. Silloin perhe meni yläkertaan ja istuutui odottamaan että myrsky menisi ohitse.

— Tällaista ilmaa ei ole ollut sitten minun nuoruuteni päivien, sanoi Muumipappa virkistyneenä ja sytytti kynttilän.

Yö oli levottomuutta täynnä, ulkoa kuului rytinää ja kitinää, ja raskaat laineet jysähtelivät ikkunaluukkuja vasten.

Muumipeikon äiti istui poissaolevan näköisenä kiikkutuolissa ja alkoi keinutella edestakaisin.

— Onko tämä maailmanloppu? kysyi pikku Myy uteliaana.

— Vähintään, sanoi Mymmelin tytär. — Yritä tulla kiltiksi jos ehdit, sillä nyt me kaikki menemme pian taivaaseen.

— Taivaaseen? toisti pikku Myy. — Täytyykö meidän mennä taivaaseen? Ja kuinka sieltä tullaan pois?

Jokin raskas esine törmäsi päin taloa, ja kynttilä alkoi lepattaa.

— Äiti, kuiskasi Muumipeikko.

— Niin, kultaseni, Muumimamma vastasi.

— Minä unohdin kaarnalaivan suureen lätäkköön.

— Kyllä se on siellä huomenna, sanoi Muumimamma. Äkkiä hän lopetti keinumisen ja puuskahti:

— Kuinka minä saatoin!

— Mitä sitten? kysyi Niiskuneiti säpsähtäen.

— Jolla, sanoi Muumipeikon äiti. — Minä unohdin jollan. Minä kyllä tunsin, että olin unohtanut jotakin tärkeää.

— Nyt se on jo savupellissä saakka, julisti Muumipappa. Hän kävi yhtä mittaa alhaalla salongissa mittaamassa veden korkeutta. He katsoivat salongin portaisiin päin ja ajattelivat kaikkea mikä ei saisi kastua.

— Ottiko joku riippumaton sisään? kysyi Muumipappa äkkiä.

Kukaan ei ollut muistanut riippumattoa.


— Sepä hyvä, sanoi Muumipappa. — Se olikin niin kauhean värinen.

Seinien ympärillä kohiseva vesi teki heidät unisiksi, ja toinen toisensa jälkeen he käpertyivät lattialle ja nukahtivat. Mutta ennen kuin Muumipappa sammutti kynttilän, hän pani herätyskellon soimaan seitsemältä.

Hän oli näet hirveän utelias näkemään mitä ulkona oli tapahtunut.

Toinen luku

*Miten saa aamiaisen sukeltamalla*



Vihdoin viimein tuli aamu.

Se syttyi kapeana juovana, joka hapuili kauan pitkin taivaanrantaa ennen kuin uskalsi nousta korkeammalle.

Oli tyyni ja kaunis ilma.

Mutta laineet vyöryivät kiihkeänä sekamelskana yli uusien rantojen, jotka eivät koskaan ennen olleet kohdanneet merta. Tulta syöksevä vuori, joka oli saanut kaiken tämän aikaan, oli nyt rauhoittunut. Se huokaili väsyneenä ja puhalsi vain silloin tällöin hiukan tuhkaa taivasta kohti.

Herätyskello soi seitsemältä.

Muumiperhe heräsi heti ja ryntäsi ikkunaan katsomaan. He nostivat pikku Myyn ikkunalaudalle, ja Mymmelin tytär piteli häntä hameesta kiinni, ettei hän tipahtaisi alas. Koko maailma oli muuttunut.

Poissa olivat jasmiinit ja sireenit, poissa silta ja koko joki.

Kuohuvasta vedestä pisti esiin vain vähän puuvajan kattoa. Siinä istui pieni hytisevä seurue, nähtävästi metsän väkeä, tarrautuneena kiinni katonharjaan.

Kaikki puut kasvoivat suoraan vedestä ja Muumilaakson ympärillä olevat vuorijonot olivat särkyneet saarisikermiksi.

— Minusta oli ennen sievempää, sanoi Muumimamma. Hän tirkisteli kohti aurinkoa, joka kohosi esiin kaaoksen keskeltä punaisena ja valtavana kuin myöhäiskesän kuu.

— Eikä lainkaan aamukahvia, sanoi Muumipappa.

Muumimamma katsoi salongin portaita, jotka katosivat rauhattomaan veteen. Hän ajatteli keittiötään. Hän ajatteli lieden reunalla olevaa kahvitölkkiä ja mietti olikohan hän muistanut kiertää kannen kiinni. Hän huokaisi.

— Sukellanko hakemaan sen? kysyi Muumipeikko, jonka ajatukset olivat kulkeneet samaa latua kuin äitinsäkin.

— Et mitenkään voi pidättää hengitystäsi niin pitkään, rakas lapsi, vastasi hänen äitinsä huolissaan. Muumipappa katsoi heihin. — Minä olen usein ajatellut, että pitäisi joskus katsella huoneitaan katostakin käsin eikä aina vain lattialta, hän sanoi.

— Tarkoitatko sinä...? kysyi Muumipeikko ihastuneena.

Isä nyökkäsi. Hän hävisi huoneeseensa ja tuli takaisin vintilä ja kapea saha mukanaan.

Kaikki seisoivat hänen ympärillään ja katselivat kiinnostuneina hänen työskentelyään.

Muumipappaa kyllä hieman hirvitti sahata rikki omaa lattiaansa, mutta samalla se tuotti syvää tyydytystä.

Hetken kuluttua Muumipeikon äiti sai ensimmäisen kerran katsella keittiötään ylhäältäpäin. Hän tuijotti lumoutuneena alas hämyiseen vaaleanvihreään akvaarioon. Liesi, tiskipöytä ja likaämpäri häämöttivät veden läpi pohjalta. Mutta kaikki tuolit ja pöydät uiskentelivat ylhäällä katonrajassa.

— Kylläpä on kauhean hullunkurista, sanoi Muumimamma purskahtaen nauruun.

Hän nauroi niin makeasti, että hänen täytyi istahtaa keinutuoliin, sillä keittiö näytti totisesti virkistävän uudenlaiselta.

— Olipa hyvä, että tyhjensin likaämpärin! hän sanoi pyyhkien silmiään. — Ja unohdin tuoda halkoja sisään!

— Nyt minä sukellan, äiti, sanoi Muumipeikko.


— Kiellä häntä, ole kiltti, pyysi Niiskuneiti hätääntyneenä.

— En, minkä takia? sanoi Muumipeikon äiti. — Jos se on hänen mielestään jännittävää.

Muumipeikko seisoi hetken hiljaa ja hengitti niin rauhallisesti kuin osasi. Sitten hän sukelsi keittiöön.

Hän ui ruokakomerolle ja sai oven auki. Komerossa vesi oli valkeata maidosta ja siellä täällä ui hieman puolukkahilloa. Muumipeikon ohi purjehti muutamia limppuja kintereillään makaroninippu. Muumipeikko sieppasi voirasian, pyydysti ohi ajautuvan limpun — sellaisen vaalean — ja teki kierroksen läheltä liedenreunaa ottaakseen sieltä äidin kahvitölkin. Sitten hän ponnahti kattoon ja veti kiihkeästi ilmaa sieraimiinsa.

— Ei, mutta katsokaa, minä olin kiertänyt kannen kiinni! huudahti hänen äitinsä iloisena. — Sepä oli hauska retki. Saisitkohan käsiisi vielä kahvipannun ja kupit?



Heillä ei ollut koskaan ollut niin jännittävää aamiaista.

He ottivat tuolin, josta kukaan ei milloinkaan ollut välittänyt, ja hakkasivat sen kahvipuiksi. Sokeri oli ikävä kyllä sulanut, mutta Muumipeikko löysi purkillisen siirappia. Hänen isänsä söi marmeladia suoraan tölkistä, ja pikku Myy kaivautui vintilän avulla kokonaisen limpun läpi kenenkään välittämättä siitä.

Muumipeikko sukelsi aina silloin tällöin hakemaan keittiöstä jotakin uutta, ja silloin vettä roiskui yli koko nokisen huoneen.

— Tänään minä en pese astioita, sanoi Muumimamma hilpeänä. — Ja voi olla etten pese enää milloinkaan. Mutta eikö meidän pitäisi yrittää saada salongin huonekalut ylös ennen kuin ne menevät pilalle?!

Ulkona aurinko paistoi jo lämpimämmin ja meri oli tyyntynyt.

Halkovajan katolla oleva seuruekin alkoi vähitellen virota ja harmitella luonnossa vallitsevaa epäjärjestystä.

— Minun nuoruudessani ei koskaan tapahtunut tällaista, sanoi muuan hiirirouva ja kampasi kiivaasti häntäänsä. — Sitä ei olisi ikipäivinä sallittu! Mutta nyt ajat ovat tietenkin toiset ja nuoriso kuritonta.

Muuan pieni vakava eläin siirtyi innokkaasti lähemmäksi toisia ja sanoi: — En minä usko, että se suuri aalto oli nuorison tekemä. Me tämän laakson asukkaat olemme niin pieniä, että tuskinpa meiltä syntyy suurempaa aaltoa kuin saa sankoon, lätäkköön tai pesuvatiin. Tai sitten vesilasiin.

— Tekeekö hän minusta pilaa? sanoi hiirirouva kohottaen kulmakarvojaan.

— Ei, en ollenkaan, sanoi pieni vakava eläin. — Mutta minä olen miettinyt koko yön. Kuinka niin suuri aalto saattaa syntyä ilman tuulta! Käsitättehän, se kiinnostaa minua, ja minä uskon että joko...

— Ja mikä teidän nimenne on, jos saan kysyä? keskeytti hiirirouva.

— Homssu, vastasi pieni eläin pahastumatta. — Jos vain voisimme ymmärtää miten tuo kaikki tapahtui, suuri aalto vaikuttaisi aivan luonnolliselta.

— Luonnolliselta, piipitti muuan pieni pullea miska. — Homssu ei ymmärrä mitään! Minulle on kaikki käynyt hullusti, kaikki! Toissapäivänä oli joku pannut kävyn kenkääni piikitelläkseen minua isojen jalkojeni takia, ja eilen eräs hemuli kulki ikkunani ohi ja nauroi hyvin merkitsevästi. Ja nyt tänään tämä!

— Lähtikö se suuri aalto liikkeelle vain Miskan kiusaksi? kysyi eräs pieni ötökkä kunnioittavasti.

— En minä niin ole sanonut, mutisi Miska itku kurkussa. — Kuka minua ajattelisi tai tekisi jotakin minun takiani? Kaikkein vähiten iso aalto!

— Jospa se käpy tipahti männystä? ehdotti Homssu avuliaasti. — Jos se nimittäin oli männynkäpy. Muussa tapauksessa se oli kai kuusenkäpy. Jos kuusenkäpy mahtuu sinun kenkääsi?

— Kyllä minä tiedän, että minulla on suuret jalat, mumisi Miska katkerana.

— Minä vain selitän, sanoi Homssu.

— Se on tunneasia, sanoi Miska. — Eikä sellaista voi selittää!

— Ei, ei, myönsi Homssu nujerrettuna.

Hiirirouva sai häntänsä kammatuksi ja alkoi tarkkailla kiinnostuneena muumitaloa.

— He pelastavat huonekalujaan, hän sanoi kaulaansa kurkottaen. (Sohvanpeite on näköjään resuinen.) — Ja he ovat syöneet aamiaista! Varjelkoon, miten muutamat ovat omahyväisiä ja itsekeskeisiä. Niiskuneiti istuu kampaamassa. (Sillä aikaa kun me hukumme.) Niin, varjelkoon. Nyt he yrittävät saada sohvan katolle kuivumaan! Nyt he vetävät lipun salkoon! Kautta ikuisen häntäni, mitähän muutamat luulevat oikein olevansa!

Muumipeikon äiti kurkotti kuistin kaiteen yli ja huusi hyvää huomenta.

— Hyvää huomenta! vastasi Homssu innoissaan. — Saammeko tulla vierailulle? Vai onko liian varhaista? Tulemmeko mieluummin iltapäivällä?

— Tulkaa heti paikalla, sanoi Muumimamma. — Minä pidän aamuvierailuista.


Homssu odotti jonkin aikaa, kunnes sopivan kokoinen puu purjehti ohi juuret pystyssä. Hän tavoitti sen hännällään ja kysyi:

— Tuletteko mukaan vierailulle?

— Ei kiitos, sanoi hiirirouva. — Ei sovi meille! Tuollainen sekamelska!

— Minua ei kutsuttu, huomautti Miska närkästyneenä.

Hän näki Homssun lähtevän, puu alkoi liukua eteenpäin. Miska tunsi äkkiä itsensä hylätyksi; hän teki epätoivoisen hypyn ja tarrautui kiinni oksiin. Homssu auttoi hänet ylös sanomatta mitään.



He purjehtivat hitaasti kuistin katon eteen ja kiipesivät sisään ikkunasta.


— Tervetuloa, sanoi Muumipeikon isä. — Saanko esitellä. Rouvani. Poikani. Niiskuneiti. Mymmelin tytär. Pikku Myy.

— Miska, sanoi Miska.

— Homssu, sanoi Homssu.

— Te olette hupsuja, sanoi pikku Myy.

— Tämä on esittely, selitti Mymmelin tytär. — Ole nyt oikein hiljaa, sillä tämä on oikea vierailu.



— Meillä on hieman sekaista tänään, sanoi Muumimamma anteeksipyytävästi. — Ja salonki on ikävä kyllä veden vallassa.

— Ei se mitään, sanoi Miska. — Täältä on kaunis näköala. Ilmakin on ollut niin tyyni ja ihana.

— Niinkö sinun mielestäsi? kysyi Homssu hämmästyneenä.

Miska lehahti punaiseksi. — En minä tarkoittanut narrata, hän sanoi. — Mutta minusta se kuulosti hienommalta.

Tuli hetkeksi hiljaista.

— Täällä on hieman ahdasta, Muumimamma huomautti kainosti. — Joka tapauksessa vaihtelu virkistää. Tuntuu kuin näkisin huonekalumme aivan uudella tavalla... varsinkin kun ne seisovat ylösalaisin! Ja vesi on jo niin lämmintä. Meidän perheemme pitää näet kovasti uimisesta.

— Niinkö, todellako? sanoi Miska kohteliaasti.

Tuli jälleen tauko.

Äkkiä alkoi kuulua hiljaista lirinää.


— Myy! sanoi Mymmelin tytär ankarasti.

— En se ollut minä, pikku Myy sanoi. — Meri vain tulee sisään ikkunasta!

Hän oli aivan oikeassa. Vesi oli alkanut jälleen nousta. Pieni laine roiskahti yli ikkunalaudan. Ja vielä toinenkin.


Sitten matolle tulvahti kokonainen vesiputous.

Mymmelin tytär pisti kiireesti pikkusisaren taskuunsa ja sanoi: — Totisesti onni, että tämä perhe pitää uimisesta!



Kolmas luku

*Miten tutustutaan kummitustaloon*



Muumipeikon äiti istui katolla sylissään käsilaukku, ompelukori, kahvipannu ja perhealbumi. Hän siirtyi silloin tällöin nousevan veden tieltä, sillä hän ei pitänyt siitä, että hänen häntänsä roikkui vedessä. Ei varsinkaan nyt kun oli vieraitakin.

— Mutta koko kalustoa me emme voi pelastaa, sanoi Muumipappa.

— Rakkaani, sanoi Muumimamma. — Mitä tekee tuoleilla ilman pöytää ja pöydällä ilman tuoleja? Ja mitä iloa on vuoteista, jollei ole liinavaatekaappia?

— Olet oikeassa, myönsi Muumipappa.

— Ja peilikaappikin on hyvä olla, sanoi Muumimamma lempeästi. — Tiedäthän miten hauska on peilailla aamuisin. Muuten, hän jatkoi hetken kuluttua, — leposohvalla on mukava loikoa ajattelemassa iltapäivisin.

— Ei, ei leposohvaa, Muumipappa sanoi jyrkästi.

— Kuten tahdot, kultaseni, Muumimamma vastasi.

Maasta irtaantuneita puita ja pensaita purjehti heidän ohitseen. Kärryjä ja taikinapyttyjä, lastenvaunuja, kalasumppuja, laitureita ja säleaitoja purjehti ohi tyhjinä tai täynnä haaksirikkoutuneita. Mutta kaikki ne olivat liian pieniä salongin kalustoa varten.

Äkkiä Muumipappa työnsi hatun takaraivolleen ja katsoi terävästi laakson suulle. Mereltä päin ajelehti jokin kumma kapistus. Aurinko paistoi suoraan silmiin, niin ettei hän voinut nähdä oliko se vaarallinen, mutta iso se oli, kyllin iso vaikka kymmenelle salonginkalustolle ja vielä suuremmalle perheelle kuin heidän.

Ensin se näytti jättiläismäiseltä tölkiltä, joka oli uppoamaisillaan. Sitten se muistutti laidallaan seisovaa näkinkenkää. Muumipappa kääntyi perheeseensä päin ja sanoi: — Minusta tuntuu, että me selviämme.


— Tietenkin me selviämme, vastasi Muumimamma. — Minä istun tässä odottamassa uutta kotiamme. Vain lurjuksille käy huonosti.

— Älä sano niin, puuskahti Homssu. — Minä tunnen lurjuksia, jotka eivät koskaan joudu vaaraan.

— Miten ikävää niillä raukoilla mahtaakaan olla, sanoi Muumimamma ihmeissään.

Nyt ihmeellinen esine oli ajelehtinut lähemmäksi. Se oli selvästi jonkinlainen talo. Näkinkengän muotoisen katon harjalla oli kahdet kultaiset kasvot; toiset itkivät ja toiset nauroivat heille. Irvistelevien kasvojen alapuolelta avautui puoliympyrän muotoinen huone, joka oli täynnä pimeyttä ja hämähäkinverkkoja. Suuri aalto oli nähtävästi vienyt mennessään kokonaisen seinän. Ammottavan aukon molemmilla puolilla riippuivat punaiset samettiverhot, jotka laahasivat surullisina vedessä.

Muumipeikon isä tähysti ihmetellen varjojen lomitse huoneeseen.



— Onko siellä ketään kotona? hän huusi varovasti.

Kukaan ei vastannut. Avoimet ovet paukkuivat aaltojen heitellessä taloa, ja pölypallot pyörivät edestakaisin pitkin tyhjää lattiaa.

— Toivottavasti he ovat pelastuneet myrskystä, Muumimamma sanoi huolestuneena. — Perhe parka. Miltähän he näyttivät? On oikeastaan kauheaa ottaa tällä tavalla heidän kotinsa...

— Kultaseni, sanoi Muumipappa. — Vesi nousee.

— Niin niin, sanoi Muumimamma. — Kai me sitten muutamme sinne.

Hän kiipesi uuteen kotiinsa ja katseli ympärilleen. Hieman huolimatonta väkeä he olivat olleet, sen näki heti. Mutta kukapa ei olisi. Ja säilyttäneet kaikenlaisia vanhoja esineitä. Sääli seinää, joka oli tipahtanut pois, mutta eihän se tietenkään paljon haitannut näin kesällä...

— Mihin salongin pöytä pannaan? Muumipeikko kysyi.

— Tänne keskelle, vastasi hänen äitinsä. Muumimamma tunsi itsensä paljon rauhallisemmaksi nyt kun salongin punaplyysinen, tupsukoristeinen kalusto kerääntyi hänen ympärilleen. Kummallinen huone tuntui heti kodikkaammalta, ja Muumimamma istahti iloisena keinutuoliin ja alkoi suunnitella ikkunaverhoja ja taivaansinisiä seinäpapereita.

— Nyt minun talostani on jäljellä ainoastaan lipputanko, sanoi Muumipappa synkästi.

Muumipeikon äiti taputti häntä käpälälle.

— Se oli hieno talo, hän sanoi. — Paljon parempi kuin tämä. Mutta jonkin ajan kuluttua näet, että kaikki tuntuu aivan samanlaiselta kuin ennenkin.

(Rakas lukija, Muumimamma erehtyi täydellisesti. Mikään ei muuttunut entisenlaiseksi, sillä tämä talo ei suinkaan ollut tavallinen koti eikä siinä asunut perhe totisesti ollut mikään tavallinen perhe. Enempää en sano.)

— Pelastanko lipputangonkin? kysyi Homssu.

— Ei, anna sen olla paikallaan, sanoi Muumipappa. — Se näyttää jotenkin niin ylväältä.

Hiljaa he ajelehtivat pitkin laaksoa. Mutta vielä Yksinäisten Vuorten solasta he näkivät lipun, joka pienenä, iloisena pisteenä vilkutti heille veden ylitse.

Muumimamma oli kattanut iltateen uuteen kotiinsa. Teepöytä näytti hieman yksinäiseltä suuressa, vieraassa salongissa. Sen ympärillä seisoivat vartijoina tuolit, peilikaappi ja liinavaatekaappi, mutta niiden takana huone häipyi pimeyteen, hiljaisuuteen ja tomuun. Ja katto, josta tutun salonginlampun olisi pitänyt riippua punaisine tupsureunuksineen, katto oli kaikkein kummallisin. Se hävisi salaperäisiin varjoihin, siellä ylhäällä liehui ja liikkui jokin suuri ja epämääräinen, joka keinui edestakaisin seuraten talon liikkeitä.

— Täällä on paljon sellaista mitä ei voi ymmärtää, Muumimamma sanoi itsekseen. — Mutta miksi kaiken oikeastaan pitäisi olla juuri niin kuin on tottunut?

Hän pani kupit pöytään ja huomasi, että marmeladi oli unohtunut.

— Se oli ikävää, sanoi Muumimamma. — Tiedän että Muumipeikko pitää marmeladista teen kanssa. Kuinka minä saatoinkaan unohtaa sen.

— Mutta ehkä tämän talon entiset asukkaat ovat myös unohtaneet ottaa marmeladin mukaansa? ehdotti Homssu avuliaana. — Ehkä sitä oli vaikea pakata? Tai ehkä tölkissä oli niin vähän jäljellä, ettei sitä kannattanut pelastaa?

— Mahtaisimmekohan me löytää heidän marmeladiaan, Muumimamma sanoi epäröiden.

— Minä yritän, sanoi Homssu. — Jossakinhan heillä on täytynyt olla ruokakomero.

Hän hävisi pimeyteen.

Keskellä lattiaa oli yksinäinen ovi. Homssu meni järjestyksen vuoksi siitä ja huomasi kummakseen, että ovi oli paperia ja että sen taustapuolelle oli maalattu kaakeliuuni. Sitten hän kapusi ylös portaita, jotka loppuivat ilmaan.

Joku pilailee minun kanssani, Homssu ajatteli. Mutta minusta tämä ei ole kivaa. Oven täytyy viedä jonnekin ja portaiden jonnekin. Miten tässä elämässä kävisi, jos joku miska äkkiä alkaisi käyttäytyä niin kuin mymmeli tai joku homssu niin kuin hemuli?

Romua oli joka paikassa. Kummallisia laitteita, jotka oli tehty pahvista, kankaasta ja puusta, nähtävästi sellaisia tavaroita, joihin edellinen väki oli kyllästynyt, mutta ei ollut tullut kantaneeksi niitä ullakolle tai saanut koskaan valmiiksi.

— Mitä sinä etsit? kysyi Mymmelin tytär ja sukelsi esiin kaapista, jossa ei ollut hyllyjä eikä takaseinää.

— Marmeladia, vastasi Homssu.

— Täällä on vaikka mitä, Mymmelin tytär sanoi, — kaipa sitten marmeladiakin. Ne entiset ovat olleet hurjan hassua väkeä.

— Me näimme heistä yhden, pikku Myy kertoi tärkeänä. — Hän ei halunnut näyttäytyä!

— Missä? kysyi Homssu.

Mymmelin tytär osoitti pimeään nurkkaan, joka oli kattoa myöten täynnä rojua. Muuan palmukin seisoi siellä nojallaan seinää vasten rapisuttaen surumielisesti paperisia lehtiään.

— Se on konna! kuiskasi pikku Myy. — Se vain odottaa, että saisi iskeä meidät kaikki kuoliaiksi!

— Älä nyt innostu, sanoi Homssu ääni värähtäen.

Hän meni pienen avoimen oven luo ja nuuhki varovasti.

Hän katsoi kapeaan käytävään, joka mutkitteli salaperäisesti ja katosi pimeään.


— Täällä on varmasti jossakin ruokakomero, sanoi Homssu.

He ryömivät sinne ja löysivät käytävästä monta pientä ovea.

Mymmelin tytär kurkotti kaulaansa ja tavasi vaivalloisesti ovenkilvestä. — Rek-vi-siit-ta, hän luki. — Rekvisiitta. Oikea konnan nimi!

Homssu kokosi kaiken rohkeutensa ja koputti oveen. He odottivat, mutta Rekvisiitta ei ollut kotona.

Silloin Mymmelin tytär tyrkkäsi oven auki.



He eivät olleet ikipäivinä nähneet niin paljon tavaraa yhdellä kertaa. Seinät olivat täynnä hyllyjä katosta lattiaan saakka, ja niillä oli kirjavana ja kauheana sekamelskana kaikkea mitä ylipäänsä hyllyillä saattaa olla. Valtavia hedelmämaljoja, leikkikaluja, lamppuja ja astioita, rautahaarniskoita kukkien keskellä ja työkaluja ja täytettyjä lintuja ja kirjoja ja puhelimia ja viuhkoja ja sankoja ja maapalloja ja pyssyjä ja hatturasioita ja kelloja ja kirjevaakoja ja...

Pikku Myy hyppäsi sisarensa olalta eräälle hyllylle. Hän kurkisti peiliin ja huusi: — Katsokaa! Minä olen muuttunut vielä pienemmäksi. Minä en näe itseäni enää ollenkaan!

— Ei se ole oikea peili, selitti Mymmelin tytär. — Kyllä sinä totta totisesti olet olemassa.

Homssu etsi marmeladia.

— Ehkä hillo kelpaa yhtä hyvin, hän sanoi ja kaiveli erästä tölkkiä.

— Värjättyä kipsiä, sanoi Mymmelin tytär. Hän otti omenan ja puraisi sitä. — Puuta, hän sanoi.

Pikku Myy nauroi.

Mutta Homssu oli huolissaan. Kaikki esineet hänen ympärillään olivat olevinaan jotain muuta kuin todellisuudessa olivat, pettivät häntä kauniilla väreillään, ja kun hän ojensi käpälänsä, ne olivatkin vain paperia, puuta tai kipsiä. Kultakruunut eivät olleet mukavan painavia, kukat olivat paperikukkia, viuluissa ei ollut kieliä eikä laatikoissa pohjia, eikä kirjoja saanut edes auki.

Rehellisen sydämensä pohjia myöten loukkaantuneena Homssu mietti tuon kaiken tarkoitusta, mutta ei käsittänyt sitä.


Kunpa vain olisin hiukan, hiukan viisaampi, hän ajatteli. Tai muutamia viikkoja vanhempi.

— Minä pidän tästä, sanoi Mymmelin tytär. — Tuntuu kuin mikään ei oikeastaan merkitsisi mitään.

— Merkitseekö se sitten? kysyi pikku Myy.

— Ei, hänen sisarensa vastasi iloisesti. — Älä kysele noin hulluja.

Samassa joku tuhahti nenäänsä. Voimakkaasti ja halveksivasti. He katsahtivat pelästyneinä toisiinsa.



— Minä lähden tieheni, mumisi Homssu. — Nämä esineet tekevät minut surumieliseksi.

Silloin salongista kuului kauhea tömähdys, ja hieno pölypilvi pöllähti hyllyiltä. Homssu sieppasi käteensä miekan ja ryntäsi käytävään. He kuulivat Miskan huutavan.

Salonki oli pilkkopimeä. Jokin suuri ja pehmeä läjähti vasten Homssun kasvoja. Hän sulki silmänsä ja survaisi puumiekan suoraan näkymättömään viholliseen. Kuului risahdus aivan kuin vastustaja olisi ollut kangasta, ja kun Homssu uskalsi aukaista silmänsä, hän näki aukosta päivänvalon.

— Mitä sinä olet tehnyt? kysyi Mymmelin tytär.

— Tappanut Rekvisiitan, vastasi Homssu vapisten.

Mymmelin tytär nauroi ja kömpi aukosta salonkiin.

— Entä mitä te olette saaneet aikaan? hän kysyi.

— Äiti veti narusta! huusi Muumipeikko.

— Ja silloin jokin kauhean, kauhean suuri laitos rysähti alas katosta! kimitti Miska.

— Ja äkkiä keskelle salonkia ilmaantui maisema, Niiskuneiti selitti. — Ensin me luulimme, että se oli oikea. Kunnes sinä tulit suoraan nurmikentän läpi.

Mymmelin tytär kääntyi katsomaan.

Hän näki hyvin vihreitä koivuja, jotka kuvastuivat hyvin siniseen järveen.

Homssun huojentuneet kasvot pistivät esiin nurmikentästä.

— Voi voi sentään, sanoi Muumimamma. — Minä luulin sitä ikkunaverhon naruksi. Ja sitten kaikki tämä tulla tupsahti alas. Ajatella, jos joku olisi jäänyt alle. Löysitkö sinä marmeladia?

— En, vastasi Homssu.

— Kai me juomme joka tapauksessa teetä, sanoi Muumipeikon äiti. — Samalla voimme katsella tätä taulua. Se on ihmeen kaunis. Kun se vain olisi tullut esiin hiukan rauhallisemmin.

Hän alkoi kaataa teetä kuppeihin.

Ja juuri silloin joku nauroi.

Se oli pilkallista ja hyvin vanhaa naurua, ja se kuului siitä pimeästä nurkasta, jossa oli paperipalmu.

— Miksi te nauratte? kysyi Muumipappa pitkän hiljaisuuden jälkeen.

Hiljaisuus venyi yhä pitemmäksi.

— Ettekö tekin haluaisi teetä? Muumimamma kysyi epävarmasti.

Nurkassa oli vieläkin hiljaista.

— Se on varmasti joku niistä, jotka asuivat täällä ennen meitä, Muumimamma sanoi. — Miksi hän ei tule tänne esittäytymään?

He odottivat kauan, mutta kun mitään ei tapahtunut, Muumimamma sanoi: — Tee jäähtyy, lapset, ja alkoi tehdä voileipiä. Hänen leikatessaan juustosta oikeudenmukaisia palasia alkoi kiivas sadekuuro ropista vasten kattoa.

Nousi tuuli, joka ulvoi surullisesti nurkissa.

He katsoivat ulos ja näkivät auringon painuvan rauhallisesti kimmeltävään kesäiseen mereen.

— Täällä on jokin vinossa, sanoi Homssu järkyttyneenä.

Nyt alkoi myrskytä. Kuului hyrskyjen pauhu kaukaista rantaa vasten, sade valui virtanaan — mutta ilma oli ulkona edelleen yhtä kaunis. Ja nyt tuli ukkonen. Se jyrisi hiljaa, se lähestyi, valkoiset salamat sinkoilivat läpi salongin, ja jyrähdys toisensa jälkeen vyöryi yli muumiperheen.

Aurinko painui mailleen kaikessa rauhassa.

Ja sitten lattia alkoi pyöriä. Ensin se pyöri hitaasti. Sitten vauhti kiihtyi niin, että tee loiskui kupeista. Pöytä ja tuolit ja koko perhe pyörivät ympäri, ympäri kuin karusellissa, ja kauempana peilikaappi ja liinavaatekaappi pyörivät samalla tavalla.

Pyöriminen loppui yhtä äkkiä kuin se oli alkanutkin.

Ukkonen, salamat, sade ja tuuli lakkasivat samoin.


— Kyllä maailma on sentään kummallinen, sanoi Muumipeikon äiti.

— Se ei ollut oikeaa! puuskahti Homssu. — Taivaalla ei ollut yhtään pilviä. Ja salama iski liinavaatekaappiin kolme kertaa eikä se mennyt rikki! Ja sade ja tuuli ja pyöriminen ja...

— Ja se joka nauroi minulle! huusi Miska.

— Mutta sehän loppui jo, sanoi Muumipeikko.

— Meidän täytyy olla hyvin, hyvin varovaisia, sanoi hänen isänsä. — Tämä on vaarallinen kummitustalo, jossa voi tapahtua aivan mitä tahansa.



— Kiitos teestä, sanoi Homssu. Hän meni salongin laidalle ja katsoi ulos hämäryyteen. He ovat ihan erilaisia kuin minä, hän ajatteli. He tuntevat kaikenmoista ja näkevät värejä ja kuulevat ääniä ja pyörivät ympäri, mutta eivät piittaa vähän vähääkään siitä, mitä he tuntevat ja näkevät ja kuulevat ja miksi he pyörivät.

Nyt katosi auringonkehrän viimeinenkin kaista veteen.

Ja samassa hetkessä koko salonki tulvahti täyteen valoa.

Muumiperhe katsahti ihmeissään ylös teekupeistaan. Heidän yläpuolellaan loisti kokonainen kaari lamppuja, vuorotellen punaisia ja sinisiä. Ne kehystivät iltaisen meren tähtiseppeleellä, ja se näytti hyvin kauniilta ja ystävälliseltä. Lattiallekin syttyi valorivi.

— Se on sitä varten, ettei kukaan tipahtaisi mereen, arveli Muumimamma. — Kyllä maailma on sitten hyvin järjestetty. Mutta nyt on tapahtunut niin paljon järkyttävää ja ihmeellistä, että minua vähän väsyttää. Taidan vetäytyä lepäämään.

Mutta ennen kuin Muumimamma veti peiton kuononsa yli, hän sanoi vielä kiireesti: — Herättäkää minut joka tapauksessa, jos tapahtuu jotakin uutta!

Myöhemmin illalla pikku Miska kuljeskeli itsekseen veden partaalla. Hän näki kuun nousevan ja aloittavan yksinäisen vaelluksensa läpi yön.

Se on juuri niin kuin minä, ajatteli Miska surumielisenä. Aivan yksin ja yhtä pyöreä.

Hän tunsi itsensä niin hylätyksi ja haikeaksi, että hänen täytyi itkeä pirauttaa.


— Miksi sinä itket? kysyi Homssu.

— En tiedä, on niin kaunista, vastasi Miska.

— Mutta siksihän sitä itketään, että jokin on surullista, väitti Homssu.


— Niin — kuu, sanoi Miska epäröiden ja niisti nenäänsä. — Kuu ja yö ja kaiken alakuloisuus...

— Niin niin, sanoi Homssu.



Neljäs luku

*Turhamaisuudesta ja yön vaaroista*



Kului muutamia päiviä.

Perhe alkoi tottua omituiseen taloonsa. Joka ilta täsmälleen auringonlaskun aikaan syttyivät valot kauniisiin lamppuihin. Muumipappa keksi, että punaiset samettiverhot saattoi sateella vetää eteen ja että lattian alla oli pieni ruokakomero. Siinä oli pyöreä katto ja se oli aivan lähellä vettä, niin että ruoat säilyivät kylminä. Mutta paras keksintö oli se, että katto oli täynnä tauluja, vielä kauniimpia kuin se, jossa oli koivuja. Niitä saattoi vetää ylös tai alas mielensä mukaan. Kaikki pitivät eniten taulusta, jossa oli lehtisahauskuvioin koristettu kuisti, sillä se toi mieleen Muumilaakson. Oikeastaan perhe olisi ollut täydellisen onnellinen, ellei se olisi pelästynyt niin kauheasti joka kerran, kun kummallinen nauru keskeytti juttelun. Toisinaan kuului vain tuhahtelua. Joku tuhahteli heille, mutta ei näyttäytynyt koskaan. Muumimammalla oli tapana panna kulhollinen päivällisruokaa pimeään nurkkaan, jossa paperipalmu seisoi, ja ruoka oli aina syöty viimeistä murua myöten.

— Tuo joku on ainakin hyvin kaino, sanoi Muumimamma.

— Tuo joku odottaa, sanoi Mymmelin tytär.

Eräänä aamuna Miska, Mymmelin tytär ja Niiskuneiti istuivat kampaamassa.

— Miskan pitäisi vaihtaa kampausta, sanoi Mymmelin tytär. — Keskellä päätä oleva jakaus ei sovi hänelle.

— Otsatukkaa hän ei voi pitää, sanoi Niiskuneiti ja pörrötti pehmeitä hiuksiaan korvien välistä. Hän antoi häntätöyhdölleen kevyen trimmauksen ja kääntyi nähdäkseen, olivatko selkähaivenet niin kuin olla piti.

— Onko hauskaa olla yltä päältä karvainen? kysyi Mymmelin tytär.

— Hyvin hauskaa, vastasi Niiskuneiti tyytyväisenä. — Miska, oletko sinä karvainen?

Miska ei vastannut.

— Miskan pitäisi olla karvainen, sanoi Mymmelin tytär ja alkoi vääntää itselleen nutturaa.

— Tai täynnä pientä kiharaa, lisäsi Niiskuneiti.

Äkkiä Miska polki jalkaansa.

— Te senkin karvaturriaiset! hän huusi kylpien kyynelissä. — Te olette tietävinänne kaiken! Vaikka Niiskuneidilläkään ei ole edes leninkiä! Minä en ikinä, en ikinä kulkisi ilman vaatteita, minä kuolisin mieluummin!

Miska purskahti itkuun ja syöksyi salongin läpi käytävään. Nyyhkyttäen hän kompasteli eteenpäin pimeässä, kunnes pysähtyi äkkiä kauhean pelon vallassa. Hän muisti kummallisen naurun.

Pieni Miska lakkasi itkemästä ja hapuili peloissaan takaisin. Hän etsi etsimistään salongin ovea, ja mitä kauemmin hän etsi, sitä enemmän hän pelkäsi. Lopulta hän löysi erään oven ja kiskaisi sen auki.

Mutta huone, johon Miska ryntäsi, ei ollutkaan salonki. Se oli aivan toinen huone. Himmeästi valaistu huone, jossa oli pitkä rivi päitä. Poikki hakattuja päitä kauhean pitkien ja kapeiden kaulojen varassa, ja niissä oli aivan valtavasti tukkaa. Kaikki katsoivat seinään päin. Entä jos ne olisivat katsoneet minuun, Miska ajatteli. Entä jos ne olisivat katsoneet minuun...

Hän oli niin pelästynyt, ettei uskaltanut liikahtaakaan, katsoi vain kuin noiduttuna kullankeltaisia kiharoita, mustia kiharoita, punaisia kiharoita...

Sillä aikaa Niiskuneiti istui synkkänä salongissa.

— Älä välitä Miskasta, sanoi Mymmelin tytär. — Hän ottaa kaikesta nokkiinsa.

— Mutta hän oli oikeassa, mumisi Niiskuneiti ja katsoi vatsaansa. — Minulla pitäisi olla leninki.

— Eikä pitäisi, sanoi Mymmelin tytär. — Älä ole hupsu.

— Onhan sinullakin leninki, väitti Niiskuneiti.

— Niin, mutta minä olenkin eri asia, sanoi Mymmelin tytär huolettomasti. — Kuule Homssu, pitääkö Niiskuneidin panna hame ylleen?


— Pitää, jos hänellä on kylmä, sanoi Homssu.

— Ei, ei, mutta muuten vain, selitti Niiskuneiti.

— Tai jos sataa, ehdotti Homssu. — Mutta siinä tapauksessa sinun on viisainta hankkia itsellesi sadetakki.

Niiskuneiti pudisti päätään. Hän seisoi hetken allapäin. Mutta sitten hän sanoi: — Minä menen sopimaan tämän jutun Miskan kanssa.

Hän otti taskulampun mukaansa ja meni pieneen käytävään. Se oli tyhjä.




— Miska? Niiskuneiti huusi hiljaa. — Kuule, minusta sinun keskijakauksesi on ihan hyvä...

Mutta Miska ei vastannut. Niiskuneiti näki kapean valojuovan pujahtavan ulos raollaan olevasta ovesta ja tassutteli lähemmäksi katsomaan.

Siellä istui Miska aivan uudet hiukset päässään.

Pitkät keltaiset korkkiruuvikiharat kehystivät hänen huolestuneita kasvojaan.



Pikku Miska katsoi peiliin ja huokaisi. Hän pani päähänsä toisen kauniin tukan, joka oli punainen ja hurja, ja veti otsatukan silmiinsä saakka.

Sekään ei näyttänyt hauskalta. Lopuksi Miska kohotti vapisevin käpälin ne kiharat, jotka hän oli säästänyt viimeiseksi ja joista hän piti eniten. Ne olivat upean hiilenmustat, koristeina pieniä kultahippuja, jotka kimmelsivät kuin kyyneleet. Henkeään pidättäen hän asetti tukan päähänsä. Hän tarkasteli hetken peilikuvaansa.

Sitten hän otti hitaasti kiharat päästään ja istuutui tuijottamaan lattiaan.

Niiskuneiti pujahti äänettömästi takaisin käytävään.

Hän käsitti, että Miska tahtoi mieluimmin olla yksin.

Mutta Niiskuneiti ei mennyt takaisin toisten luo. Hän kulki eteenpäin pitkin käytävää, sillä hän oli tuntenut houkuttelevan ja mielenkiintoisen tuoksun, puuterin tuoksun. Taskulampun pieni valoympyrä vaelsi ylös ja alas pitkin seiniä ja pysähtyi lopulta maagiseen sanaan ”Puvusto”. — Vaatteita, kuiskasi Niiskuneiti. — Pukuja! Hän painoi oven kahvan alas ja astui sisään.

— Voi miten ihanaa, hän huohotti. — Voi miten kaunista.

Pukuja, pukuja, pukuja! Niitä riippui loputtomissa riveissä, sadoittain, tiiviisti toinen toisensa vieressä. Niin pitkälle kuin silmä kantoi kimmeltävää brokadia, tylli- ja joutsenenuntuvapilviä, kukallista silkkiä ja yönmustaa samettia, ja joka puolella kaikenvärisiä paljetteja, jotka välähtelevät kuin majakanvalot.

Niiskuneiti lähestyi pukuja hurmion vallassa. Hän kosketteli niitä. Hän painoi niitä sylin täydeltä kuonoaan vasten, sydäntään vasten. Puvut kahisivat, ne tuoksuivat pölyltä ja hajuvedeltä, ne hautasivat hänet pehmeään paljouteensa. Äkkiä Niiskuneiti jätti kaikki ja seisoi hetken päällään.

— Jotta hiukan rauhoittuisin, hän kuiskasi itsekseen. — Minun täytyy rauhoittua, muuten räjähdän onnesta. Niitä on liian monta...

Ennen päivällistä Miska istui salongin nurkassa suremassa.

— Hei, sanoi Niiskuneiti ja istuutui hänen viereensä.

Miska katsoi viistoon eikä vastannut.


— Minä olin etsimässä itselleni pukua, kertoi Niiskuneiti. — Löysin monta sataa ja tulin hirveän iloiseksi.

Miska päästi äänen, joka saattoi merkitä mitä tahansa.

— Ehkä tuhansia! jatkoi Niiskuneiti. — Ja minä katsoin ja katsoin ja sovitin ja sovitin ja tulin vain yhä surullisemmaksi.

— Niinkö! puuskahti Miska.

— Niin, eikö olekin kummallista? Käsitäthän, niitä oli liian monta. Minä en koskaan olisi ehtinyt sovittaa niitä kaikkia enkä päättää mikä niistä oli kaunein. Minä melkein pelästyin niitä! Jos siellä olisi ollut vain kaksi leninkiä, olisin valinnut niistä kauniimman.



— Se olisi ollut paljon parempi, Miska myönsi hieman iloisempana.

— Niinpä juoksin tieheni ja jätin kaikki, lopetti Niiskuneiti.

He istuivat hetken ääneti ja katselivat Muumipeikon äitiä, joka kattoi päivällispöytää.

— Ajattele, sanoi Niiskuneiti, — ajattele millainen perhe täällä on asunut ennen meitä! Tuhat leninkiä! Pyörivä lattia, taulut ripustettuina kattoon ja koko omaisuus ahdettuna komeroihin. Paperihuonekaluja ja oma sade. Keitä sinä luulet heidän olleen?

Miska ajatteli kauniita kiharoita ja huokaisi.


Mutta Miskan ja Niiskuneidin takaa, paperipalmua ympäröivän pölyisen rojun seasta kiilui kaksi pientä, tarkkaavaista silmää. Ne tarkastelivat heitä halveksivasti, siirtyivät sitten salongin kalustoon ja pysähtyivät Muumimammaan, joka tarjoili parhaillaan puuroa. Silmät muuttuivat entistä mustemmiksi ja niiden alapuolella kuono rypistyi äänettömään tuhahdukseen.

— Ruoka on pöydässä! huusi Muumimamma. Hän otti yhden puurolautasen ja vei sen palmun alle lattialle.

Kaikki tulivat juosten ja istuutuivat pöydän ympärille.

— Äiti, sanoi Muumipeikko ja kurkotti sokeriastiaa kohti. — Äiti, eikö sinunkin mielestäsi... Ja sitten hän vaikeni ja pudotti sokeriastian niin että läjähti. — Katsokaa! hän kuiskasi. — Katsokaa!

He kääntyivät katsomaan. Pimeästä nurkasta oli irtaantunut varjo. Harmaa ja ryppyinen olento laahusti salongin lattialle, räpytti silmiään auringonpaisteessa, pudisteli viiksiään ja tarkasteli heitä vihamielisesti.



— Minä olen Emma, sanoi vanha teatterirotta ylimielisesti, — ja tahdon vain tiedottaa, että inhoan puuroa. Te syötte puuroa jo kolmatta päivää.

— Huomenna tulee velliä, Muumimamma sanoi arasti.

— Minä vihaan velliä, Emma vastasi.

— Eikö Emma halua istuutua? sanoi Muumipappa. — Me luulimme, että talo oli hylätty ja sen takia...

— Talo, keskeytti Emma ja tuhahti. — Talo! Ei tämä ole mikään talo. Hän nilkutti pöydän luo, mutta ei istuutunut.

— Onko hän vihainen minulle? kuiskasi Miska.

— Mitä sinä sitten olet tehnyt? Mymmelin tytär kysyi.


— En mitään, Miska mutisi lautastaan kohti. — Tuntuu vain siltä. Minusta tuntuu aina kuin joku olisi minulle vihainen. Jos minä olisin maailman ihmeellisin miska, niin kaikki olisi toisin...

— No jaa, mutta kun sinä et kerran ole, Mymmelin tytär sanoi ja jatkoi syömistään.

— Pelastuiko Emman perhe? kysyi Muumipeikon äiti osaaottavasti.

Emma ei vastannut. Hän katsoi juustoa... Hän kurkotti käpälänsä ja pisti juuston taskuunsa. Sitten hänen katseensa liukui eteenpäin ja pysähtyi pieneen pannukakkupalaan.

— Se on meidän! pikku Myy huudahti ja hyppäsi istumaan pannukakun päälle.



— Ei noin saa käyttäytyä, nuhteli Mymmelin tytär. Hän siirsi sisarensa pois, harjasi pannukakun ja piilotti sen liinan alle.

— Kiltti Homssu, sanoi Muumimamma kiireesti. — Juokse katsomaan, onko meillä ruokakomerossa mitään hyvää Emmalle.

Homssu kipitti toimittamaan asiaa.

— Ruokakomero! puuskahti Emma. — Ruokakomero! Te luulette, että kuiskaajankoppi on ruokakomero! Ja te luulette näyttämöä salongiksi ja kulisseja tauluiksi! Esirippu on muka ikkunaverho ja rekvisiitta joku setä!

Hän tuli aivan punaiseksi kasvoiltaan ja hänen kuononsa rypistyi otsaa myöten. — Minä olen iloinen! hän huusi. — Olen iloinen, ettei näyttämömestari Vilijanne (rauhahänentomulleen) näe teitä! Te ette tiedä teatterista mitään, ette hitusen vertaa, ette hitusen varjonkaan vertaa.

— Siellä oli vain hyvin vanha silakka, Homssu tiedotti. — Ellei se ole pieni silli.


Emma iski kalan hänen käpälästään ja raahusti pää kenossa nurkkaansa. Hän kolisteli kauan; lopulta hän veti esiin ison luudan ja alkoi kiivaasti lakaista.

— Mikä se teatteri oikein on? kuiskasi Muumipeikon äiti levottomana.

— En tiedä, vastasi Muumipappa. — Ja vaikuttaa siltä kuin se pitäisi tietää.

Illalla salonkiin tunkeutui voimakas kukkivan pihlajan tuoksu. Linnut räpyttelivät katon alla ajaen takaa hämähäkkejä, ja pikku Myy tapasi salongin matolta ison, vaarallisen muurahaisen. He olivat huomaamattaan ajautuneet metsään.

Kaikki olivat suunnattoman kiihtyneitä. He unohtivat pelätä Emmaa ja kokoontuivat puhellen ja huitoen veden partaalle.



He kiinnittivät talon suureen pihlajaan. Muumipeikon isä sitoi kiinnitysköyden keppiinsä ja iski kepin suoraan ruokakomeron katon läpi.

— Älä turmele kuiskaajankoppia! huusi Emma. — Onko tämä teatteri vai laivalaituri?

— Kyllä kai tämä on teatteri, koska Emma niin sanoo, myönsi Muumipappa alistuvasti. — Mutta kukaan meistä ei oikein tiedä mitä se merkitsee.

Emma tuijotti häneen vastaamatta. Hän pudisti päätään, kohautti hartioitaan, tuhahti äkäisesti ja jatkoi lakaisemistaan.

Muumipeikko seisoi ja katsoi suureen puuhun. Mehiläis- ja ampiaisparvet surisivat sen valkeiden kukkien ympärillä, ja puun runko kaartui kauniisti pyöreäksi oksahangaksi, juuri sopivaksi nukkumapaikaksi jollekin pienelle olennolle.

— Minä nukun yön tuossa puussa, sanoi Muumipeikko äkkiä.

— Niin minäkin, sanoi Niiskuneiti heti.

— Ja minä! huusi pikku Myy.

— Me nukumme kotona, Mymmelin tytär sanoi ankarasti. — Siellä voi olla muurahaisia, ja jos ne purevat, turpoat isommaksi kuin appelsiini.

— Mutta minä haluan tulla isoksi, haluanisoksihaluanisoksi! huusi pikku Myy.

— Ole nyt kiltti, sanoi hänen sisarensa. — Muuten Mörkö tulee ja vie sinut.

Muumipeikko seisoi vieläkin katselemassa vihreää lehväkattoa. Se oli aivan kuin kotona Muumilaaksossa. Hän alkoi vihellellä itsekseen miettiessään nuoratikkaiden tekoa.

Silloin Emma syöksyi paikalle. — Lakkaa heti viheltämästä! hän huusi.

— Minkä takia? Muumipeikko kysyi.

— Teatterissa viheltäminen tietää onnettomuutta, sanoi Emma kumealla äänellä. — Sitäkään te ette tiedä.

Hän laahautui mutisten ja luutaansa pudistellen varjojen joukkoon. He katsoivat epävarmoina hänen jälkeensä ja olivat hetken pahoillaan. Sitten he unohtivat koko jutun.

Makuullemenon aikaan Muumipeikon äiti hinasi vuodevaatteet puuhun. Sitten hän pakkasi Muumipeikolle ja Niiskuneidille pienen eväskorin aamua varten.

Miska katseli.

— Niin, jospa saisikin kerran nukkua puussa, hän sanoi.

— Mutta miksi sinä et sitten nuku? kysyi Muumimamma.

— Kukaan ei ole pyytänyt minua, Miska sanoi pahantuulisena.

— Ota tyyny, Miska pieni, ja kiipeä sinne toisten luo, kehotti Muumimamma.

— Ei minua haluta enää, sanoi Miska ja meni tiehensä. Hän istuutui nurkkaan itkemään.

Miksi kaikki käy aina näin? hän mietti. Miksi kaikki on aina niin surullista ja mutkikasta?

Mutta Muumimamma ei osannut nukkua yöllä.

Hän makasi kuunnellen miten vesi loiski lattian alla ja tunsi itsensä hämärästi levottomaksi. Hän kuuli Emman laahustavan mutisten edestakaisin pitkin seinävieriä. Metsässä huusi jokin tuntematon eläin.


— Muumipappa, hän kuiskasi.

— Hm, vastasi Muumipappa tyynyjen alta.

— Minä olen levoton jostakin.

— Saatpa nähdä, että kaikki käy hyvin, Muumipappa mutisi ja jatkoi uniaan.

Muumipeikon äiti loikoi hetken ja katseli metsään. Mutta vähitellen hänkin nukahti, ja salonkiin tuli yö.




Kului ehkä tunti.

Silloin hiipi harmaa varjo yli lattian ja pysähtyi ruokakomeron viereen. Se oli Emma. Kaikkien vanhojen jäsentensä ja koko vihansa voimalla hän veti Muumipapan kepin pois ruokakomeron katossa olevasta reiästä. Ja sitten hän paiskasi sekä kepin että kiinnitysköyden kauaksi veteen.


— Pilata nyt tuolla tavoin kuiskaajankoppi! hän mutisi itsekseen, tyhjensi ohimennessään sokeripurkin teepöydältä taskuunsa ja meni takaisin makuunurkkaansa.

Päästyään irti kiinnitysköydestä talo lähti heti ajelehtimaan virran mukana. Sinisten ja punaisten lamppujen kimmeltävä kaari vilkkui vielä hetken puunrunkojen välistä. Sitten se hävisi ja metsää valaisi vain kuun harmaanvalkoinen hohde.



Viides luku

*Kuinka käy kun viheltää teatterissa*



Niiskuneiti heräsi siihen, että häntä paleli. Hänen otsatukkansa oli aivan märkä. Sumu ajelehti puiden välissä leveinä huntuina, ja kauempana metsä hämärtyi ja suli harmaaksi usvaseinäksi. Kosteat puunrungot olivat sysimustat, mutta niiden sammal ja naava olivat tulleet aivan vaaleiksi ja kirjoivat kaiken hienoin ruusukuvioin.

Niiskuneiti kaivoi päänsä syvemmälle tyynyyn ja yritti jatkaa kaunista untaan. Siinä hänen kuononsa oli ollut pienenpieni ja kerrassaan ihastuttava. Mutta hän ei saanut enää unenpäästä kiinni. Ja äkkiä hän tunsi että jokin oli hullusti.

Hän kimposi istumaan ja katseli ympärilleen.

Puita ja sumua ja vettä. Mutta ei taloa. Talo oli poissa ja he olivat aivan yksin. Niiskuneiti istui hetken hiljaa.

Sitten hän kumartui ja ravisteli varovasti Muumipeikkoa.

— Suojele minua, hän kuiskasi. — Kiltti Muumipeikko, suojele minua!

— Onko se uusi leikki? kysyi Muumipeikko unisena.

— Ei, tämä on täyttä totta, sanoi Niiskuneiti ja katsoi häneen silmät kauhusta mustina.

Heidän ympäriltään kuului surumielistä pisarointia, tip, tip, tip mustaan veteen. Kukkien terälehdet olivat pudonneet yön aikana. Oli kylmä.

He istuivat kauan liikahtamatta, toisiaan vasten painautuneina. Niiskuneiti itki hiljaa tyynyynsä.

Lopulta Muumipeikko nousi ja otti konemaisesti eväskorin oksalta.

Se oli täynnä pieniä ja siistejä, silkkipaperista tehtyjä voileipäpaketteja, kaksi joka lajia. Hän pani ne riviin, mutta hänellä ei ollut pienintäkään halua syödä.

Äkkiä Muumipeikko huomasi, että hänen äitinsä oli kirjoittanut jotakin voileipäpakettien päälle. Jokaisen paketin päällä luki ”Juustoa” tai ”Pelkkää voita” tai ”Kallista Makkaraa” tai ”Hyvää huomenta”! Viimeisen päälle hän oli kirjoittanut: ”Tämä On Isältä”. Ja siinä paketissa oli hummerirasia, jota Muumipappa oli säästänyt keväästä asti.

Silloin Muumipeikko ajatteli, ettei tämä ehkä ollutkaan kauhean vaarallista.

— Älä nyt itke enää, vaan syö voileipäsi, hän sanoi. — Lähdetään sitten kiipeilemään tämän metsän läpi. Ja kampaa hiukan otsatukkaasi, sillä minusta on hauska katsella sinua kauniina!

Muumipeikko ja Niiskuneiti kiipeilivät koko päivän puusta puuhun. Oli jo ilta, kun he näkivät ensimmäisen kerran vihreän sammalen pilkottavan veden alta. Vähitellen se kohosi pintaan ja muuttui kiinteäksi maaksi.

Voi miten ihanaa oli seistä jälleen maankamaralla ja kaivaa käpälänsä pehmeään, rehelliseen sammalikkoon! Metsä oli kuusikkoa. Käet kukkuivat heidän ympärillään hiljaisessa illassa ja hyttysiä tanssi parvittain suurten kuusien alla. (Onneksi hyttyset eivät voi purra muuminnahan läpi.)

Muumipeikko heittäytyi pitkin pituuttaan sammalikkoon. Hänestä tuntui kuin koko pää olisi keinunut levottoman veden mukana, joka vain lainehti ja lainehti hänen allaan.

— Minä leikin, että sinä olet ryöstänyt minut, kuiskasi Niiskuneiti.

— Niinhän minä olenkin, Muumipeikko vastasi ystävällisesti. — Sinä huusit kauheasti, mutta minä ryöstin vain.

Aurinko oli laskenut, mutta näin kesäkuussa ei pimeästä kannattanut puhua. Yö oli kalpea ja unelmoiva ja täynnä taikuutta.


Kuusien alla välähti kipinä ja tuli syttyi. Se oli havuista ja oksista tehty pikkunuotio, ja saattoi nähdä aivan selvästi, miten pienet otukset ja kummajaiset yrittivät vierittää kuusenkäpyä tuleen.

— Heillä on juhannuskokko, sanoi Niiskuneiti.

— Niin on, vastasi Muumipeikko surumielisesti. — Emme ole lainkaan muistaneet, että nyt on juhannusilta.

Koti-ikävän aalto hulvahti heidän ylitseen. He nousivat sammalikosta ja lähtivät syvemmälle metsään.

Tähän aikaan Muumipapalla oli aina omenaviini valmiina kotona Muumilaaksossa. Kokko sytytettiin meren rantaan, ja kaikki laakson ja metsän mönkiäiset tulivat sitä katsomaan. Kauempana rannoilla ja saarissa paloi muitakin kokkoja, mutta muumiperheen kokko oli aina kaikkein suurin. Ja kun se paloi korkeimmillaan, Muumipeikolla oli tapana mennä lämpöiseen veteen, kellua mainingeissa ja katsella tuleen.



— Se kuvastui mereen, sanoi Muumipeikko.

— Niin, sanoi Niiskuneiti. — Ja kun se oli palanut loppuun, poimimme yhdeksän erilaista kukkaa ja panimme ne tyynyn alle. Ja kaikki toteutui, mitä näimme unissa. Mutta silloin ei saanut sanoa sanaakaan poimimisen aikana eikä sen jälkeenkään.

— Näitkö sinä tosiunia? kysyi Muumipeikko.

— Tietenkin, vastasi Niiskuneiti. — Ja aina hauskoja.

Kuusimetsä oli harvennut heidän ympärillään ja aukeni äkkiä notkelmaksi. Aukean täytti hieno himmeä sumu, se oli kuin maitoa kulhossa.

Muumipeikko ja Niiskuneiti pysähtyivät peloissaan metsän laitaan. Sumun läpi häämötti pieni talo, jossa oli lehtiköynnös savupiipun ja portinpylväiden ympärillä.

Sumussa kuului kellon kilinää. Tuli hiljaisuus — ja sitten kilisi jälleen. Mutta savupiipusta ei noussut savua eikä ikkunoista näkynyt valoa.

Sillä aikaa kun kaikki tämä tapahtui, uivassa talossa oli ollut hyvin surullinen aamu. Muumimamma kieltäytyi syömästä. Hän istui keinutuolissa ja toisti yhtä mittaa: — Rakas pienokaiseni, minun pieni muumilapsiparkani! Aivan yksin puussa! Hän ei varmasti löydä koskaan kotiin! Ja tulee yö ja pöllöt huutavat...

— Ne huutavat vasta elokuussa, lohdutti Homssu.

— Se on samantekevää, itki Muumimamma. — Aina siellä on jokin kauhea huutamassa.

Muumipeikon isä tuijotti surullisena ruokakomeron katossa olevaa reikää. — Se oli minun syyni, hän sanoi.

— Et saa sanoa niin, sanoi Muumimamma. — Sinun keppisi oli varmaan vanha ja laho, mutta eihän sitä kukaan voinut tietää. Kyllä he löytävät kotiin! Aivan varmasti he löytävät kotiin!

— Ellei joku ole syönyt heitä, sanoi pikku Myy. — Muurahaiset ovat varmasti purreet heitä niin, että he ovat nyt suurempia kuin appelsiinit!

— Mene leikkimään, muuten et saa jälkiruokaa! komensi Mymmelin tytär.

Miska pukeutui mustiin.

Hän istuutui nurkkaan ja itki sydämensä pohjasta.

— Suretko sinä todella heitä noin kauheasti? kysyi Homssu myötätuntoisesti.

— En, vähän vain, Miska vastasi. — Mutta on hyvä käyttää nyt tilaisuutta ja itkeä kaikkea kun on näin sopiva aihe!

— Niin niin, vastasi Homssu käsittämättä mitään.


Hän yritti miettiä, miten onnettomuus oli voinut tapahtua. Hän tutki ruokakomeron katossa olevan reiän ja koko salongin lattian. Mutta muuta hän ei löytänyt kuin luukun maton alta. Se vei suoraan mustaan, pulppuilevaan veteen. Homssu oli hyvin kiinnostunut siitä.

— Ehkä se on roskakuilu, hän sanoi. — Tai uima-allas? Ellei ole tarkoitus, että sinne voi paiskata vihollisensa?

Mutta kukaan ei välittänyt hänen luukustaan. Ainoastaan pikku Myy laskeutui vatsalleen ja kurkisti veteen.

— Kyllä se on vihollisia varten, hän sanoi. — Hieno salaluukku pienille ja suurille konnille!

Hän makasi koko päivän ja vahti konnia, mutta ikävä kyllä hän ei nähnyt ainuttakaan.



Kukaan ei moittinut Homssua perästäpäin.

Se tapahtui juuri ennen päivällistä.

Emma ei ollut näyttäytynyt koko päivänä, eikä hän ilmaantunut edes ruoalle.

— Ehkä hän on sairas, sanoi Muumimamma.

— Eikä ole! sanoi Mymmelin tytär. — Hän on vain pihistänyt niin paljon sokeria, että nyt hän elää pelkällä sokerilla!

— Ole hyvä ja mene katsomaan, onko hän sairaana, sanoi Muumimamma väsyneenä.

Mymmelin tytär meni Emman makuunurkkaan ja sanoi: — Muumipeikon äiti kysyy, kivistääkö pihistetty sokeri tädin vatsaa.

Emma pörhisti viiksensä.

Mutta ennen kuin hän ehti keksiä vastausta, valtava täräys vavahdutti koko taloa ja lattia nousi pystyyn.

Homssu tanssi sisään posliiniastiavyöryssä, ja kaikki taulut tulla lepattivat yhdellä kertaa alas katosta haudaten alleen koko salongin.

— Me olemme karilla! huusi Muumipappa tukahtuneesti samettiverhojen alta.

— Myy! huusi Mymmelin tytär. — Missä on minun sisareni? Vastaa!

Mutta pikku Myy ei voinut vastata, vaikka olisi kerrankin halunnut.


Hän oli näet kierähtänyt lattialuukusta suoraan mustaan veteen.

Äkkiä kuului kaamea kaakottava ääni. Se oli Emman nauru.

— Haa, hän sanoi. — Siitä saitte kun vihelsitte teatterissa!

Kuudes luku

Kuinka Puistonvartijalle kostetaan



Jos pikku Myy olisi ollut vähän isompi, hän olisi varmasti hukkunut. Nyt hän hyppeli kevyesti kuin kupla läpi vesipyörteiden ja pulpahti pärskien ja syljeksien pinnalle. Hän kellui kuin korkki, ja virta vei häntä nopeasti eteenpäin.

— Tämä on kivaa, pikku Myy sanoi itsekseen. — Kyllä sisareni hämmästyy. Hän katseli ympärilleen ja huomasi kakkuvadin ja Muumimamman ompelukorin. Pienen epäröinnin jälkeen (sillä vadilla oli vielä muutama pikkuleipä) hän valitsi ompelukorin ja kömpi siihen.

Pikku Myy tutki pitkän aikaa siinä olevia tavaroita ja leikkasi kaikessa rauhassa poikki muutaman lankavyyhdin. Sitten hän kyyristyi angoralankakerän keskelle ja nukahti.

Ompelukori kellui ja kellui. Se ajelehti uudelleen samaan lahteen, jossa talo oli ajautunut karille, se keinui kaislikkoon ja juuttui lopulta liejuun. Mutta pikku Myy ei herännyt. Hän ei herännyt vielä silloinkaan, kun ahvenkoukku tulla suhahti ja tarttui koriin. Koukku nykäisi, sitten siima kiristyi ja sitä alettiin varovasti vetää.

Rakas lukija, valmistaudu yllätykseen. Sattumat ovat kummallisia juttuja. Tietämättä mitään toisistaan ja toistensa puuhista muumiperhe ja Nuuskamuikkunen olivat sattuneet juuri juhannusiltana tulemaan täsmälleen samaan lahteen. Itse Nuuskamuikkunen siinä seisoi rannalla vanha vihreä hattu päässään ja tuijotti ompelukoria.

— Kautta hattuni, eikö siinä ole pieni mymmeli, hän sanoi ja otti piipun suustaan. Hän kutitti Myytä virkkuukoukulla ja sanoi ystävällisesti: — Älä pelkää.

— Minä en pelkää edes muurahaisia! Myy vastasi ja nousi istumaan.


He katsoivat toisiaan.

Kun he viimeksi olivat tavanneet, Myy oli ollut niin pieni että häntä tuskin näkyi, joten eipä ihmekään, etteivät he tunteneet toisiaan.

— Jaaha, pienokainen, Nuuskamuikkunen sanoi ja raapi korvantaustaansa.

— Jaaha itsellesi! sanoi Myy.

Nuuskamuikkunen huokaisi. Hän oli tärkeillä asioilla, ja sitä paitsi hän oli toivonut saavansa olla vielä jonkin aikaa yksin ennen kuin palaisi Muumilaaksoon. Ja sitten joku huolimaton mymmeli jättää lapsensa kellumaan ompelukoriin. Ihan noin vain.



— Missä äiti on? hän kysyi.

— Hänet on syöty, narrasi pikku Myy. — Onko sinulla ruokaa?

Nuuskamuikkunen viittasi piipullaan. Pieni hernekattila porisi leirinuotiolla. Sen lähellä oli toisessa kattilassa kuumaa kahvia.

— Mutta sinä juot kai vain maitoa? hän sanoi.

Pikku Myy nauroi halveksivasti. Silmääkään räpäyttämättä hän kumosi kurkkuunsa kaksi täyttä teelusikallista kahvia ja söi kokonaista neljä hernettä päälle.

Nuuskamuikkunen kaatoi vettä nuotioon ja sanoi:

— Noo-o?

— Nyt minä haluan taas nukkua, sanoi pikku Myy. — Minä nukun aina parhaiten taskussa.

— Jaha, sanoi Nuuskamuikkunen ja pisti hänet taskuunsa. — Pääasia, että tiedät mitä tahdot.

Angoralangan Myy sai mukaansa taskuun.

Sitten Nuuskamuikkunen vaelsi eteenpäin yli rantaniittyjen.

Suuri aalto oli väsähtänyt lahden suussa, ja täällä kukki kesä koskemattomana kaikessa loistossaan. Muita merkkejä ei tulivuoren purkauksesta ollut lahden rannalla näkynyt kuin tuhkapilvi ja kauniita, tummanpunaisia auringonlaskuja, joita Nuuskamuikkunen oli usein ihaillut. Hän ei tiennyt mitään siitä, mitä hänen ystävilleen Muumilaaksossa oli tapahtunut, ja hän luuli heidän istuvan kaikessa rauhassa kuistilla viettämässä juhannusta.

Toisinaan hän ajatteli, että Muumipeikko ehkä odotti häntä. Mutta hänen täytyi järjestää suuri juttunsa Puistonvartijan kanssa ennen kuin hän saattoi palata. Ja sen voi järjestää ainoastaan juhannusyönä.

Huomenna kaikki olisi selvää.

Nuuskamuikkunen otti esille huuliharppunsa ja alkoi soittaa Muumipeikon vanhaa laulua: ”Joka pikku ötökällä rusetti on hännässään”.

Pikku Myy heräsi heti ja kurkisti taskusta.

— Tuon minäkin osaan! hän huusi. Ja sitten hän lauloi hyttysmäisen kimeällä äänellä:

...rusetti, rusetti, rusetti on hännässään,

kruunut päässä hemuleilla, seppeleitä käsissään.

Laula pieni Miska-tyttö, nyt ei kukaan surra saa,

Homssukin käy tanssimaan, kuu kun painuu metsän taa.

Tulppaanit niin punaisina muumitalon takana

tervehtivät vilkuttaen aamunkoiton valoa.

Säteilevä yö jo loppuu, mennään kotiin nukkumaan,

Mymmeli vain kulkee yksin, etsii turhaan hattuaan.

— Missä sinä olet tuon kuullut? Nuuskamuikkunen ihmetteli. — Se meni melkein oikein. Sinä olet kummallinen pieni lapsi.

— Siitä voit olla varma, sanoi pikku Myy. — Sitä paitsi minä tiedän salaisuuden.

— Salaisuuden?

— Niin, salaisuuden. Eräästä ukonilmasta, joka ei ole ukonilma, ja salongista, joka pyörii ympäri. Mutta enpä kerro!

— Minullakin on salaisuus, sanoi Nuuskamuikkunen. — Se on minun repussani. Hetken kuluttua saat nähdä sen. Sillä silloin minä selvitän vanhan jutun erään konnan kanssa!

— Suurenko vai pienen? pikku Myy kysyi.

— Pienen, vastasi Nuuskamuikkunen.

— Se on hyvä, sanoi pikku Myy. — On mukavampi käsitellä pieniä konnia, jotka menevät helposti rikki.

Hän kömpi tyytyväisenä takaisin angoralankaan, ja Nuuskamuikkunen kulki varovasti eteenpäin pitkän säleaidan viertä. Siellä ja täällä oli julisteita, joissa luki:

PUISTOALUEELLE TULEMINEN

ANKARASTI KIELLETTY

Puistonvartija ja Puistotäti asuivat yhdessä, ja tietenkin puistossa. He olivat leikanneet ja kuorineet jok’ikisen puun pyöreäksi tai neliskulmaiseksi, ja kaikki käytävät olivat suorat kuin karttakeppi. Niin pian kuin jokin heinäkorsi uskalsi pistää päänsä esiin, se leikattiin poikki niin että sen piti ruveta heti pinnistämään ylös uudestaan.

Nurmikoiden ympärillä oli korkeat aidat, ja joka paikkaan oli kirjoitettu isoin mustin kirjaimin, että jokin oli kiellettyä.

Tähän kauheaan puistoon tuli joka päivä kaksikymmentäneljä pientä nujerrettua lasta, jotka joku oli jostakin syystä unohtanut tai kadottanut. He olivat karvaisia metsän lapsia, jotka eivät pitäneet puistosta eivätkä hiekkalaatikosta, jossa heidän piti leikkiä. He tahtoivat kiipeillä, seisoa päällään, juosta yli nurmikoiden...

Mutta sitä eivät ymmärtäneet Puistonvartija ja Puistotäti, jotka istuivat molemmin puolin hiekkalaatikkoa heitä vahtimassa.

Mitä nuo lapset olisivat voineet tehdä? Mieluimmin he olisivat haudanneet heidät molemmat hiekkaan, mutta he olivat niin pieniä etteivät jaksaneet.

Tähän puistoon Nuuskamuikkunen nyt tuli pikku Myy taskussaan. Hän hiipi aidan ympäri ja kurkisteli vanhaa vihollistaan Puistonvartijaa.

— Mitä sinä aiot tehdä hänelle? kysyi pikku Myy. — Hirttää hänet vai keittää hänet vai täyttää hänet?

— Säikäyttää hänet! sanoi Nuuskamuikkunen ja puri lujemmin piippuaan. — On olemassa vain yksi olento, josta minä en todellakaan pidä, ja se on juuri tämä Puistonvartija. Minä aion repiä alas kaikki hänen kieltojulisteensa.

Nuuskamuikkunen alkoi kaivaa selkäreppuaan ja veti esille suuren pussin. Se oli täynnä pieniä siemeniä, kiiltäviä ja valkoisia.

— Mitä ne ovat? kysyi pikku Myy.

— Hattivatin siemeniä, vastasi Nuuskamuikkunen.

— Oho, äännähti pikku Myy hämmästyneenä. — Kasvavatko hattivatit siemenistä?

— Totta kai kasvavat, Nuuskamuikkunen sanoi. — Mutta niksi on siinä, että ne täytyy kylvää juhannusiltana.


Hän alkoi viskellä varovasti siemeniä aidanraoista nurmikolle. Ympäri koko puiston hiipi Nuuskamuikkunen ja kylvi hattivatteja kaikkialle mihin ulottui (aika harvaan, etteivät ne itäessään sotkeutuisi toistensa käpäliin). Kun pussi oli tyhjä, hän istuutui odottamaan.

Aurinko oli laskemassa, mutta se lämmitti vieläkin ja hattivatit alkoivat itää.

Siellä täällä alkoi hyvin leikatusta nurmesta pistää esiin pieniä valkeita pallukoita, kuin peltoherkkusieniä.

— Katso tuota, sanoi Nuuskamuikkunen. — Hetken kuluttua se saa silmänsä maasta esiin!

Ja aivan oikein, hetken kuluttua valkeassa päässä näkyi kaksi pyöreää silmää.



— Vastasyntyneinä ne ovat erityisen sähköisiä, selitti Nuuskamuikkunen. — Katso, nyt tulevat käpälät!

Nyt hattivatit kasvoivat niin että kohina kävi. Puistonvartija ei huomannut mitään, sillä hän piti silmällä pieniä lapsia. Ruohokentillä versoi sadoittain hattivatteja. Nyt niillä oli enää jalat maassa kiinni. Rikin ja palaneen kumin käry levisi yli puiston. Puistotäti nuuhki ilmaa.

— Mikä täällä haisee? hän sanoi. — Kuka teistä lapsista haisee?

Heikot sähkövirrat alkoivat risteillä maassa.

Puistonvartija tuli levottomaksi ja alkoi vaihtaa jalkaa. Hänen virkapukunsa napit rätisivät hiljaa.

Äkkiä Puistotäti kirkaisi ja hypähti pystyyn penkiltä. Hän osoitti vapisevalla sormellaan nurmikkoa.

Hattivatit olivat kasvaneet luonnolliseen kokoonsa ja virkapuvun sähköisten nappien vetäminä niitä tulla vilisti joka taholta Puistonvartijaa kohti. Ilma oli täynnä pieniä salamoita, ja napit rätisivät yhä voimakkaammin. Äkkiä Puistonvartijan korvat aikoivat hehkua. Hiukset kipinöivät, ennen pitkää nenäkin — ja äkkiä koko Puistonvartija loisti kirkasta valoa! Hän pomppi portteja kohti kuin hehkuva aurinko kokonainen hattivattiarmeija kannoillaan.

Puistotäti oli jo kiipeämässä aidan yli. Vain pikkulapset istuivat hyvin hämmästyneinä hiekkalaatikossa.

— Hienoa, kiljui pikku Myy innoissaan.

— Jaaha! sanoi Nuuskamuikkunen tönäisten hattuaan. — Ja nyt me revimme alas jok’ikisen julisteen, ja jokainen ruohonkorsi saa kasvaa miten haluaa!

Koko elämänsä ajan Nuuskamuikkunen oli halunnut repiä alas julisteet, jotka kielsivät tekemästä kaikkea mistä hän piti, ja nyt hän suorastaan vapisi innosta ja odotuksesta. Hän aloitti julisteesta ”Tupakointi kielletty”. Sitten hän tarttui ”Nurmella istuminen kielletty” —julisteeseen. Sen jälkeen hän hyökkäsi ”Nauraminen ja viheltäminen kielletty” —taulun kimppuun, ja sitten lensi maailman tuuliin ”Tasajalkaa hyppiminen kielletty”.


Pienet metsän lapset tuijottivat häntä yhä ällistyneempinä.

Vähitellen he alkoivat uskoa, että hän oli tullut pelastamaan heitä. He lähtivät hiekkalaatikosta ja kokoontuivat hänen ympärilleen.

— Menkää kotiin, lapset, Nuuskamuikkunen sanoi. — Menkää minne haluatte!

Mutta he eivät menneet, he seurasivat häntä kaikkialle. Kun viimeinenkin juliste oli paiskattu nenälleen ja Nuuskamuikkunen oli heittänyt repun selkäänsä jatkaakseen matkaa, he lähtivät seuraamaan häntä.

— Tiehenne, lapsukaiset, Nuuskamuikkunen sanoi. — Menkää kotiin äidin luo!



— Ehkä heillä ei ole äitiä, sanoi pikku Myy.

— Mutta en minä ole ollenkaan tottunut lapsiin! Nuuskamuikkunen sanoi kauhistuneena. — En edes tiedä pidänkö heistä!

— Mutta he pitävät sinusta, sanoi pikku Myy virnistäen.


Nuuskamuikkunen tuijotti jalkojensa juuressa seisovaa hiljaista, ihailevaa parvea.

— Niin kuin ei sinussa olisi jo kylliksi, hän sanoi. — No jaa, tulkaa sitten mukaan. Mutta hullusti tässä käy!

Ja Nuuskamuikkunen jatkoi matkaansa poikki niittyjen kaksikymmentäneljä pientä vakavaa lasta perässään. Hän mietti synkkänä mitä hänen pitäisi tehdä, jos heille tulisi nälkä tai jos heidän jalkansa kastuisivat tai jos heidän vatsaansa alkaisi nipistellä.

Seitsemäs luku

Juhannusyön huolista ja vaaroista



Puoli yhdeltätoista juhannusyönä, täsmälleen samaan aikaan, jolloin Nuuskamuikkunen rakensi havumajaa kahdellekymmenelleneljälle pienelle lapselleen, seisoivat toisaalla metsässä Muumipeikko ja Niiskuneiti kuulostellen.

Kellonkilinä, joka oli kuulunut sumusta, oli nyt vaiennut. Metsä nukkui ja pieni talo katsoi heihin surullisesti mustilla ruuduillaan.

Mutta talossa istui Vilijaana ja kuuli kellon tikittävän ja ajan kuluvan. Toisinaan hän meni ikkunaan ja katsoi valoisaan yöhön. Silloin hänen lakkinsa tupsussa oleva pieni kulkunen kilisi. Vilijaana tunsi yleensä virkistyvänsä kulkusen kilinästä, mutta tänä iltana se teki hänet yhä surullisemmaksi. Hän huokaisi ja vaelsi edestakaisin, istuutui ja nousi jälleen.

Hän oli kattanut pöytään lautaset ja kolme lasia sekä kukkakimpun, ja liedellä oli pannukakku, joka oli muuttunut aivan mustaksi odotuksesta.

Vilijaana katsoi kelloa ja oven päällä olevia köynnöksiä ja itseään peilistä — ja sitten hän nojasi käsivartensa pöytää vasten ja itki. Hänen lakkinsa painui nenälle niin, että kulkunen kilahti jälleen (vain yhden pienen surullisen kilahduksen), ja kyyneleet valuivat hitaasti tyhjälle lautaselle.

Elämä ei ole aina helppoa, kun kuuluu vilijonkkien heimoon.

Juuri silloin koputettiin oveen.

Vilijaana pomppasi pystyyn, niisti nopeasti nenänsä ja aukaisi oven.

— Voi, hän sanoi pettyneenä.

— Hauskaa juhannusta! sanoi Niiskuneiti.

— Kiitos, sanoi Vilijaana häkeltyneenä. — Kiitos, kiitos, se oli ystävällistä. Hyvää juhannusta.

— Me tulimme vain kysymään erästä taloa — tarkoitan, onko näillä main näkynyt viime aikoina muuatta teatteria? sanoi Muumipeikko.

— Teatteria? toisti Vilijaana epäilevästi. — Ei, päinvastoin — kaikkea muuta, minun piti sanoa.

Tuli hetkeksi hiljaista.

— No, kai me sitten lähdemme, sanoi Muumipeikko.

Niiskuneiti katsoi katettua pöytää ja oven päällä kierteleviä köynnöksiä. — Toivottavasti sinulle tulee hauska juhla, hän sanoi ystävällisesti.

Silloin Vilijaanan kasvot rypistyivät ja hän rupesi uudelleen itkemään.

— Ei minulle tule juhlaa! hän nyyhkytti. — Pannukakku kuivuu ja kukat kuihtuvat ja kello käy, eikä ketään tule. He eivät tule tänäkään vuonna! Heillä ei ole ollenkaan sukulaisrakkautta!

— Ketkä eivät tule? Muumipeikko kysyi osaaottavasti.

— No, eno ja hänen rouvansa! huusi Vilijaana. — Minä lähetän joka vuosi heille kutsun juhannuksen viettoon, mutta he eivät tule koskaan.

— Yritä sitten kutsua joku muu, Muumipeikko sanoi.

— Minulla ei ole muita sukulaisia, selitti Vilijaana. — Ja eikö jokaisen velvollisuus ole kutsua juhlapyhinä sukua päivällisille?

— Eikö se sinusta ole hauskaa? kysyi Niiskuneiti.

— Ei tietenkään, Vilijaana sanoi väsyneesti ja istuutui pöydän ääreen. — Minun enoni ja hänen rouvansa eivät ole ollenkaan mukavia.

Muumipeikko jo Niiskuneiti istuutuivat hänen viereensä. — Ehkä se ei heistäkään ole hauskaa? sanoi Niiskuneiti. — Etkö voisi sen sijaan kutsua meitä, jotka olemme hauskoja?

— Mitä sinä sanot? kysyi Vilijaana hämmästyneenä.

Näkyi selvästi, että hän mietti.

Äkkiä hänen lakkinsa tupsu alkoi hitaasti kohota ja kulkunen kilisi iloisesti.

— Oikeastaan, hän sanoi hitaasti, — minun ei ehkä tarvitse kutsua heitä tänne, ellei se ole kenestäkään hauskaa?

— Ei, ehdottomasti ei tarvitse, Niiskuneiti sanoi.

— Eikä kukaan sure, vaikka minä loppuikäni juhlin kenen kanssa haluan? Vaikka emme olisikaan sukulaisia?

— Ei, kissan viikset, siitä ei voi kukaan suuttua, vakuutti Muumipeikko.

Silloin Vilijaana alkoi säteillä huojentuneena.

— Näinkö yksinkertaista se on? hän sanoi. — Voi miten ihanaa. Nyt me vietämme ensimmäisen iloisen juhannuksen mikä minulla koskaan on ollut, ja miten me sen vietämme! Voi hyvät ystävät, ottakaa minut mukaan johonkin jännittävään!

Mutta juhannuksesta tuli paljon jännittävämpi kuin Vilijaana olisi koskaan voinut toivoa.

— Isän ja äidin malja! Muumipeikko sanoi ja tyhjensi lasinsa. (Ja juuri samalla hetkellä Muumipappa istui teatterissa ja kohotti pimeään yöhön poikansa maljan. — Muumipeikon kotiinpaluun kunniaksi, hän sanoi juhlallisesti. — Niiskuneidin ja pikku Myyn malja!)

Kaikki olivat kylläisiä ja iloisia.

— Ja nyt poltetaan juhannuskokko, sanoi Vilijaana. Hän sammutti lampun ja pisti tulitikut taskuunsa.

Ulkona taivas oli vielä niin valoisa, että jok’ikinen maassa kasvava korsikin erottui. Kuusenlatvojen takana, minne aurinko oli laskenut hetki sitten, viipyi vielä punainen juova odottamassa seuraavaa päivää.

He kulkivat läpi äänettömän metsän ja tulivat rantaniitylle, missä yön valo oli kirkkaampaa.

— Kylläpä kukat tuoksuvat kummallisilta tänä yönä, sanoi Vilijaana.

Niittyjen yli levisi lievä palaneen kumin haju. Ruoho rätisi sähköisesti.

— Täällä haisee hattivateilta, Muumipeikko sanoi hämmästyneenä. — Mutta nehän ovat tavallisesti purjehtimassa tähän vuodenaikaan?

Samassa Niiskuneiti liukastui johonkin. — ”Tasajalkaa hyppiminen kielletty”, hän luki. — Hullua! Katsokaa, täällä on vaikka kuinka paljon pois heitettyjä julisteita.

— Ihanaa, kaikki on nyt sallittua! huudahti Vilijaana. — Millainen yö! Emmekö polta kaikki julisteet? Emmekö voisi tehdä niistä juhannuskokkoa ja tanssia sen ympärillä kunnes ne palavat tuhkaksi?

Juhannuskokko paloi. Se ryntäsi ryskyen ahmimaan julisteita, joissa luki ”Laulaminen kielletty”, ”Kukkien poimiminen kielletty” ja ”Nurmella istuminen kielletty”...

Se räiskyi iloisesti suurissa mustissa kirjaimissa, ja kipinäryöppyjä sinkoili kohti kalpeaa öistä taivasta. Paksu savu tuprusi pitkälle yli niittyjen ja jäi leijumaan kuin valkoisina mattoina ilmaan. Vilijaana lauloi. Hän tanssi laihoilla jaloillaan kokon ympärillä ja pieksi hiillosta oksalla.

— Ei koskaan enää enoa, hän lauloi. — Ei koskaan enää rouvaa! Ei koskaan, koskaan enää! Pimpulapampulapum!

Muumipeikko ja Niiskuneiti istuivat vierekkäin ja katselivat tyytyväisinä tuleen.

— Mitähän äiti mahtaa tehdä tällä hetkellä? Muumipeikko kysyi.


— Juhlii tietysti, sanoi Niiskuneiti.

Julisteet rysähtivät kasaan saaden aikaan kipinöiden ilotulituksen, ja Vilijaana huusi eläköötä.

— Nyt minua alkaa nukuttaa, sanoi Muumipeikko. — Yhdeksän kukkaako meidän piti poimia?

— Yhdeksän, sanoi Niiskuneiti. — Ja lupaa, ettet sano enää sanaakaan.

Muumipeikko nyökkäsi juhlallisesti. Hän viittoili vilkkaasti, mikä merkitsi ”Hyvää yötä, tapaamme huomenna”, ja sitten hän tassutteli kasteenmärkään ruohikkoon.



— Minäkin tahdon poimia kukkia, sanoi Vilijaana ja tuli nokisena ja iloisesti loikkien ulos savusta. — Minä olen mukana kaikissa taikomisissa! Osaatko muuta?

— Minä tiedän erään hurjan kaamean juhannusyön taian, Niiskuneiti kuiskasi. — Mutta se on ihan hirveän kammottava.

— Tänä yönä minä uskallan mitä tahansa! riemuitsi Vilijaana ja kilisytti ylimielisesti kulkustaan.

Niiskuneiti katsoi ympärilleen.

Sitten hän kumartui ja supisi Vilijaanan jännittyneenä odottavaan korvaan: — Ensin pitää kulkea seitsemän kertaa itsensä ympäri ja samalla vähän murista ja polkea maata. Sitten pitää mennä takaperin kaivolle ja katsoa sinne. Ja silloin näkee vedessä sen, jonka kanssa menee naimisiin.

— Mutta miten hänet saa sieltä ylös? Vilijaana kysyi järkyttyneenä.

— Äh, hänen kasvonsa tietenkin, Niiskuneiti sanoi. — Hänen haamunsa! Mutta ensin meidän on poimittava yhdeksän erilaista kukkaa. Yksi, kaksi, kolme, ja jos sinä nyt sanot sanankin, et pääse koskaan naimisiin!

Niiskuneiti ja Vilijaana poimivat salaperäiset kukkavihkonsa tulen hiipuessa hiljaa hiillokseksi ja aamutuulen alkaessa puhaltaa yli niittyjen.


Silloin tällöin he vilkaisivat toisiinsa ja nauroivat, sillä se ei ollut kiellettyä.

Ja sitten he näkivät kaivon.

Vilijaana vilkutti korvillaan.

Niiskuneiti nyökkäsi kuono kalpeana.

He alkoivat heti murista ja pyöriä ympäri jalkaa polkien. Seitsemäs kierros vei pitkän ajan, sillä silloin he olivat todella peloissaan. Mutta jos kerran on aloittanut juhannustaian, sitä ei saa keskeyttää, muuten voi tapahtua aivan mitä tahansa.



Sydän pompottaen he menivät takaperin kaivolle ja pysähtyivät.

Niiskuneiti tarttui Vilijaanaa käpälästä.

Auringonjuova oli leventynyt itäisellä taivaalla ja kokosta nouseva savu värjäytyi punertavaksi.

He kääntyivät kiireesti ja katsoivat veteen.

He näkivät siellä itsensä ja kaivon reunan ja vaalenevan taivaan.

He odottivat väristen. Pitkään.

Ja äkkiä — ei, se on liian kauheaa kerrottavaksi — äkkiä he näkivät suuren pään pistävän esiin heidän kuviensa takaa vedestä.


Hemulin pään!

Vihaisen ja hyvin ruman hemulin, jolla oli poliisin lakki!

Juuri kun Muumipeikko veti maasta yhdeksättä kukkaansa, hän kuuli kauhean karjunnan. Hypähtäessään ympäri hän näki suuren hemulin pudistelevan toisella käpälällään Niiskuneitiä ja toisella Vilijaanaa.


— Nyt te seuraatte minua putkaan kaikki kolme! huusi hemuli. — Senkin turskatin tuhopolttajat! Kieltäkää jos voitte, että te olette repineet alas julisteet ja polttaneet ne! Kieltäkää jos voitte!

Mutta eiväthän he tietenkään voineet. Hehän olivat luvanneet olla sanomatta sanaakaan.



Kahdeksas luku

*Kuinka näytelmä kirjoitetaan*




Mitähän jos Muumimamma olisi tiennyt, että Muumipeikko istui vankilassa hänen herätessään juhannuspäivänä! Ja mitä jos joku olisi kertonut Mymmelin tyttärelle, että hänen pikkusiskonsa nukkui angoralankaan kietoutuneena Nuuskamuikkusen havumajassa.

Nyt he eivät tienneet mitään vaan elivät toivossa. Sillä olivathan he olleet sotkeutuneina pahempiin pulmiin kuin kukaan muu perhe jonka he tunsivat, ja kuitenkin heidän oli aina käynyt hyvin.

— Pikku Myy on tottunut huolehtimaan itsestään, sanoi Mymmelin tytär. Minä olen levottomampi sen puolesta, joka joutuu pulaan hänen takiaan!

Muumipeikon äiti katseli ulos. Satoi.

Kunpa he eivät vain vilustuisi, hän ajatteli ja nousi varovasti istumaan vuoteessaan. Hänen oli pakko tehdä se varovasti, sillä sen jälkeen kun talo oli ajanut karille, lattia oli niin kallellaan, että Muumipapan oli pitänyt naulata huonekalut siihen kiinni. Pahinta oli silloin kun piti syödä, sillä lautaset liukuivat yhtä mittaa lattialle, ja ne särkyivät melkein aina, jos niitä yritti naulata kiinni. Tuntui kuin he olisivat olleet alituisella vuoristokiipeilyllä. Koska he aina kulkivat toinen jalka hiukan korkeammalla kuin toinen, Muumipappa alkoi pelätä, että heidän jalkansa kasvaisivat eri pituisiksi. (Vaikka Homssun mielestä niitä saattoi tasoittaa kulkemalla jonkin aikaa toiseen suuntaan.)



Emma lakaisi kuten tavallisesti.

Hän kiipesi vaivalloisesti lattiaa ylöspäin työntäen samalla roskia edellään. Mutta kun hän oli ehtinyt puoleen väliin, liukuivat kaikki roskat takaisin ja hänen piti aloittaa alusta.

— Eikö olisi käytännöllisempää lakaista toiseen suuntaan? ehdotti Muumimamma avuliaasti.


— Täällä ei kenenkään tarvitse tulla opettamaan minulle miten pitää lakaista, sanoi Emma. — Olen lakaissut näyttämön tähän suuntaan siitä alkaen kun menin naimisiin näyttämömestari Vilijannen kanssa, ja näin aion lakaista kuolemaani saakka.

— Missä Emman mies nyt on? Muumipeikon äiti kysyi.

— Hän on kuollut, Emma vastasi arvokkaasti. — Hän sai rautaesiripun päähänsä, ja molemmat menivät nuuskaksi.

— Voi Emma parka! huudahti Muumimamma.

Emma kopeloi taskuaan ja veti esiin kellastuneen valokuvan.



— Tämän näköinen Vilijanne oli nuoruudessaan, hän sanoi.

Muumimamma katsoi valokuvaa. Näyttämömestari Vilijanne istui tuolissa palmutaulun edessä. Hänellä oli tuuheat viikset, ja hänen vieressään seisoi hyvin huolestuneen näköinen henkilö pieni myssy päässään.

— Tyylikäs mies, sanoi Muumimamma. — Ja minä tunnen hänen takanaan olevan taulun.

— Kleopatran taustakulissi, Emma sanoi kylmästi.

— Onko tuon nuoren naisen nimi Kleopatra? Muumimamma kysyi.

Emma piteli päätään.

— Kleopatra on erään näytelmän nimi, hän sanoi väsyneesti. — Ja tuo Vilijannen vieressä seisova nuori nainen on hänen teeskentelevä sisarentyttärensä Vilijaana. Hyvin epämiellyttävä sisarentytär! Hän lähettää meille joka vuosi kutsun juhannuksen viettoon, mutta minä varon tarkkaan vastaamasta siihen. Hän tahtoo vain päästä teatteriin.

— Ja te ette avaa hänelle ovea? Muumimamma kysyi moittivasti.

Emma laski luudan kädestään.

— Nyt minä en jaksa enää, hän sanoi. — Te ette tiedä mitään teatterista. Ette vähän vähääkään. Ette hitusen vertaa, ja sillä hyvä.

— Mutta eikö Emma voisi selittää minulle hiukan? Muumimamma pyysi arasti.

Emma epäröi, mutta sitten hän päätti olla kiltti.


Hän istuutui Muumimamman vuoteen laidalle ja sanoi: — Teatteri ei ole teidän salonkinne eikä laivalaituri. Teatteri on tärkein asia maailmassa, sillä siellä näytetään kaikille millaisia he voisivat olla ja millaisia he tahtoisivat olla vaikka eivät uskalla, ja millaisia he ovat.

— Kasvatuslaitos, puuskahti Muumimamma kauhistuneena.

Emma pudisti kärsivällisesti päätään. Hän otti paperipalan ja piirusti vapisevalla käpälällä Muumimammalle teatterin. Hän selitti mikä mikin oli ja kirjoitti ne muistiin, ettei Muumimamma unohtaisi niitä. (Kuva on tässä kirjassa.) Emman piirtäessä tulivat kaikki toisetkin hänen ympärilleen.

— Näin oli silloin kun me näyttelimme Kleopatraa, Emma kertoi. — Koko katsomo oli täynnä väkeä, ja kaikki olivat aivan hiljaa, sillä oli ensi-ilta (se tarkoittaa, että näytelmä esitettiin aivan ensimmäistä kertaa).

Minä olin niin kuin muulloinkin sytyttänyt ramppivalot auringon laskiessa, ja juuri ennen kuin esirippu nousi, minä kopautin kolme kertaa näyttämön lattiaan. Näin!



— Mitä varten? kysyi Mymmelin tytär.

— Vaikutuksen vuoksi, sanoi Emma, ja hänen pienet silmänsä kiilsivät. — Tehostaakseni kohtalontuntua, käsitättehän. Esirippu kohoaa. Punainen valonheitin valaisee Kleopatraa — yleisö henkäisee...

— Oliko Rekvisiittakin siellä? kysyi Homssu.

— Rekvisiitta on paikka, Emma selitti. — Huone, jossa on kaikkea mitä tarvitaan näytelmässä. Primadonna oli iki-ihana, synkkä...

— Primadonna? Miska toisti.

— Niin, kaikkein tärkein näyttelijätär. Hän, joka aina esittää kaikkein hauskimman osan ja aina saa mitä tahtoo. Mutta varjelkoon...

— Minä tahdon olla primadonna, keskeytti Miska. — Mutta minä tahdon surullisen osan. Sellaisen osan, missä huudetaan ja itketään.

— Silloin sinun pitää näytellä murhenäytelmää, draamaa, Emma sanoi. — Ja kuolla viimeisessä näytöksessä.

— Niin, Miska huudahti posket hehkuen. — Miltä tuntuisikaan kun saisi olla jokin aivan muu kuin on! Kukaan ei sitten enää sanoisi: ”Tuolla menee Miska”. He sanoisivat: ”Katsokaa tuota punaiseen samettiin pukeutunutta synkkää naista... tuota suurta primadonnaa... Hän on varmaan kärsinyt paljon.”

— Näytteletkö nyt meille? Homssu kysyi.

— Minäkö? Näyttelen? Teille? kuiskasi Miska ja sai kyynelet silmiinsä.

— Minäkin tahdon olla primadonna, sanoi Mymmelin tytär.

— Mutta mitä te näyttelisitte? Emma kysyi epäilevästi.

Muumimamma katsoi Muumipappaan. — Sinä osaisit varmasti kirjoittaa näytelmän, jos Emma auttaisi sinua, hän sanoi. — Sinähän olet kirjoittanut muistelmiasikin eikä kai ole vaikeaa tehdä loppusointuja?

— Äh, en minä osaa kirjoittaa näytelmiä, Muumipappa torjui punastuen.

— Kyllä sinä osaat, kultaseni, sanoi Muumimamma. — Ja me opettelemme vuorosanat ulkoa ja kaikki tulevat katsomaan kun me näyttelemme. Väkeä niin että vilisee, joka kerta enemmän ja enemmän, ja kaikki kertovat tuttavilleen miten hienosti me näyttelimme, ja lopulta Muumipeikkokin saa kuulla siitä ja löytää takaisin kotiin. Kaikki tulevat kotiin ja kaikki muuttuu hyväksi jälleen! lopetti Muumimamma ja löi käpälänsä yhteen ilosta.

He katsoivat epäröiden toisiinsa.

Sitten he katsoivat Emmaa.

Tämä levitti tassunsa.

— Siitä tulee tietenkin aivan kauheaa, mutta jos nyt välttämättä tahdotte järjestää fiaskon, niin kyllä minä voin antaa joitakin neuvoja. Joskus kun minulla on aikaa.

Ja sitten Emma ryhtyi taas kertomaan miten näytellään.

Illalla Muumipeikon isällä oli näytelmä valmiina ja hän luki sen muille. Kukaan ei keskeyttänyt häntä, ja kun hän oli lopettanut, tuli hiljaisuus.

Lopulta Emma sanoi: — Ei. Eiei. Ei ja vielä kerran ei!

— Oliko se niin huono? Muumipappa sanoi masentuneena.

— Surkea, sanoi Emma. Kuulkaa nyt tätäkin:

En pelkää jalopeuraakaan,

Niit’ joka päivä tapan vaan.

Kauheaa.

— Minä tahdon välttämättä jalopeuran mukaan, Muumipappa sanoi nyrpeänä.

— Hänen on kirjoitettava heksametriä! Heksametriä! Ei loppusointuja.

— Mitä sinä tarkoitat heksametrillä? kysyi Muumipappa.

— Kas näin: tamtara-tamtara-ra — tara-tamtamtamtara-tamtam, selitti Emma.

Muumipapan ilme kirkastui.

— Tarkoitatko näin: ”Karjukoon-vainjalopeura — minä-taistoonkäynjasen-surmaan”? hän kysyi.

— Se on parempi, Emma sanoi. — Kirjoita nyt kaikki uudelleen heksametriin. Ja muista, että kunnollisessa vanhan hyvän ajan murhenäytelmässä kaikkien on oltava sukua keskenään.

— Mutta miten he voivat olla niin vihaisia toisilleen, vaikka ovat sukua keskenään? kysyi Muumimamma varovasti. — Ja eikö niissä ole ainuttakaan prinsessaa? Eivätkö ne saa loppua hyvin? Kuoleminen on niin surullista.

— Se on murhenäytelmä, kultaseni, Muumipappa sanoi. — Ja silloin jonkun täytyy kuolla lopussa. Mieluimmin kaikkien paitsi yhden, ja ehkä hänenkin, Emma on sanonut niin.

— Saanko minä kuolla lopussa? huusi Miska kiireesti.

— Ja saanko minä olla se, joka iskee Miskan hengiltä? pyysi Mymmelin tytär.

— Minä luulin, että Muumipappa kirjoittaisi salapoliisijutun, sanoi Homssu pettyneenä. — Sellaisen missä kaikkia epäillään ja missä on paljon hauskoja johtolankoja, joita täytyy miettiä.

Muumipeikon isä nousi loukkaantuneena ja keräsi paperinsa. — Ellette pidä minun näytelmästäni, voitte tehdä itse uuden, hän sanoi.

— Kultaseni, sanoi Muumimamma. — Meistä se on aivan ihana. Eikö olekin?

— On, sanoivat kaikki.

— Siinä näet, sanoi Muumimamma. — Kaikki pitävät siitä, kunhan vain korjaat hiukan sisältöä ja kirjoitustyyliä. Minä pidän huolta, ettei kukaan saa häiritä sinua, ja saat koko karamellikulhon viereesi työn ajaksi!

— No jaa, sanoi Muumipappa. — Mutta jalopeura siinä täytyy olla!

— Tietenkin siinä täytyy olla jalopeura, sanoi Muumimamma.


Muumipappa ahersi ja ahersi. Kukaan ei puhunut eikä liikahtanutkaan. Heti kun paperiarkki oli täysi, hän luki sen aina ääneen. Ja Muumimamma täytti karamellikulhoa koko ajan. Kaikki odottivat kiihtyneinä.

Yöllä heidän oli vaikea nukkua.

Emma tunsi mahlan nousevan vanhoihin sääriinsä. Hän ei ajatellut enää muuta kuin kenraaliharjoitusta.

Yhdeksäs luku

*Erään onnettoman isän huolista*



Samana päivänä jolloin Muumipappa kirjoitti näytelmäänsä ja Muumipeikko joutui vankilaan, Nuuskamuikkunen heräsi siihen, että hänen havumajaansa satoi. Hän kurkisti ulos märkään metsään hyvin varovasti, jotteivät nuo kaksikymmentäneljä pientä lasta heräisi.

Ulkona kasvoi kauniita, vihreitä sanajalkoja metsätähtimatolla, mutta Nuuskamuikkunen toivoi katkerasti, että siinä olisi mieluummin ollut naurismaa.


Sellaiseksi kai sitä muuttuu kun on isä, hän ajatteli. Mitä syötävää minä annan heille tänään? Pikku Myyhyn ei uppoa monta papua, mutta nämä muut syövät kai selkäreppuni tyhjäksi!

Hän kääntyi katsomaan metsän pienokaisia, jotka nukkuivat sammalella.

— Nyt he kai saavat sateesta nuhan, hän sanoi synkkänä itsekseen. — Eikä sekään ole vielä pahinta. Minä en osaa keksiä mitään, millä saisin heidät viihtymään. Tupakkaa he eivät halua polttaa. Minun juttuni pelottavat heitä. Enkä minä ehdi koko aikaa seistä päällänikään, sillä silloin emme ehdi Muumilaaksoon ennen kuin kesä on lopussa. Voi miten ihanaa, kun Muumimamma ottaa heidät kaikki hoitoonsa!

Muumipeikko, Nuuskamuikkunen ajatteli äkkiä hellästi. Me uimme jälleen kuutamossa, ja sitten istahdamme luolaan juttelemaan...

Samassa joku lapsista näki kauheaa unta ja alkoi huutaa. Kaikki muut heräsivät ja huusivat myötätunnosta.



— Sososo, sanoi Nuuskamuikkunen, — hopotihoi! Titteritii!

Se ei auttanut.

— Heidän mielestään sinä et ollut hauska, selitti pikku Myy. — Sinun täytyy sanoa kuten minun sisareni, että elleivät he ole hiljaa niin sinä isket heidät kuoliaiksi. Ja sitten pyydät anteeksi ja annat heille makeisia.

— Auttaako se?

— Ei, sanoi pikku Myy.

Nuuskamuikkunen nosti havumajan ilmaan ja heitti sen katajapensaaseen.

— Näin pitää tehdä talolle, kun on asunut siinä, hän sanoi.

Metsän lapset vaikenivat heti ja rypistivät kuonojaan tihkusateessa.

— Sataa, sanoi yksi pienokainen.

— Minulla on nälkä, sanoi toinen.

Nuuskamuikkunen katsoi avuttomana pikku Myyhyn.

— Pelota niitä Möröllä! tämä ehdotti. — Niin minun sisareni tekee.

— Tuletko sinä silloin kiltiksi? kysyi Nuuskamuikkunen.

— En tietenkään! sanoi pikku Myy ja nauroi niin että kellahti kumoon.

Nuuskamuikkunen huokaisi. — Tulkaa, tulkaa, hän sanoi. — Nouskaa kiireesti, niin saatte nähdä jotakin!

— Mitä? kysyivät lapset.

— Jotakin..., sanoi Nuuskamuikkunen epämääräisesti ja heilautti käpäläänsä.

— Tuosta sinä et selviä ikinä, sanoi pikku Myy.

He kulkivat ja kulkivat.

Ja satoi ja satoi.

Metsän lapset aivastelivat ja kadottivat kenkänsä ja kysyivät miksi he eivät saa voileipää. Muutamat joutuivat riitaan ja alkoivat tapella. Yksi työnsi suunsa täyteen havunneulasia ja toista pisti siili.

Nuuskamuikkunen alkoi melkein sääliä Puistotätiä. Hän kantoi yhtä lasta hatussaan, kahta harteillaan ja kahta kainaloissaan ja löntysti märkänä ja onnettomana eteenpäin mustikanvarpujen välitse.

Juuri kun tilanne oli kaikkein surullisimmillaan, heidän eteensä avautui aukio. Ja sen keskellä oli pieni talo, jonka savupiippua ja portinpylväitä koristivat kuihtuneet lehtiköynnökset. Nuuskamuikkunen raahusti horjuvin jaloin ovelle. Hän kolkutti ja odotti.

Kukaan ei avannut.


Hän kolkutti uudelleen. Ei vastausta. Silloin hän työnsi oven auki ja astui taloon. Ketään ei ollut kotona. Pöydällä olevat kukatkin olivat kuihtuneet ja kello oli pysähtynyt. Hän laski lapset maahan ja meni kylmän lieden luo. Siinä oli ollut pannukakku. Sitten hän meni ruokakomeroon. Lapset seurasivat häntä katseellaan, hiiskahtamatta.

Hetken oli hiljaista. Sitten Nuuskamuikkunen palasi ja pani kulhollisen papuja pöydälle.

— Nyt saatte syödä papuja niin, että tulette neliskulmaisiksi, hän sanoi. — Pysähdymme tänne joksikin aikaa rauhoittumaan ja minä opettelen teidän nimenne. Sytyttäkää piippuni!

Kaikki lapset ryntäsivät sytyttämään hänen piippuaan.

Jonkin ajan kuluttua tuli paloi liedessä ja kaikki mekot ja housut riippuivat kuivumassa. Keskellä pöytää oli suuri vadillinen höyryäviä papuja, ja ulkona lotisi sade tasaisen harmaalta taivaalta.




He kuuntelivat miten pisarat tipsuttelivat katolla ja tuli rätisi liedessä.

— No, miltä tuntuu? kysyi Nuuskamuikkunen. — Kuka tahtoisi leikkiä hiekkalaatikossa?

Metsän lapset katsoivat häneen ja nauroivat.


Sitten he alkoivat syödä Vilijaanan ruskeita papuja.

Mutta Vilijaanalla ei ollut aavistustakaan, että hänellä oli vieraita, sillä hän istui vankilassa pahennusta herättävän käytöksen takia.



Kymmenes luku

*Miten ensi-iltaan valmistaudutaan*



Oli päästy Muumipapan näytelmän kenraaliharjoitukseen, ja kaikki lamput paloivat vaikka oli vielä pitkälti iltaan.

Majavat, joille oli luvattu vapaaliput seuraavan päivän ensi-iltaan, olivat töykkineet teatteria niin että se nyt seisoi kutakuinkin suorassa, mutta näyttämö oli yhä hieman hankalasti kallellaan.

Esirippu peitti näyttämön punaisena ja salaperäisenä, ja sen edessä keinui pieni laivue uteliaita veneitä. Ne olivat odottaneet auringonnoususta saakka ja kaikilla oli päivälliset mukana, sillä kenraaliharjoitus vie aina paljon aikaa.

— Äiti, mikä se kenraaliharjoitus on? kysyi köyhä siilinpoikanen eräässä veneessä.

— Sitä vain, että he harjoittelevat viimeisen kerran ollakseen aivan varmoja, että kaikki on niin kuin olla pitää, selitti siiliäiti. — Huomenna he näyttelevät tosissaan, ja silloin on maksettava jos haluaa päästä katsomaan. Tänään meikäläinen köyhä väki saa katsoa ilmaiseksi.

Mutta esiripun takana ei oltu ollenkaan varmoja, että kaikki oli niin kuin olla piti. Muumipappa istui kirjoittamassa näytelmäänsä uudelleen.

Miska itki.

— Mutta mehän sanoimme, että me molemmat tahdomme kuolla näytelmän lopussa! sanoi Mymmelin tytär. — Miksi jalopeura syö yksistään hänet? Mehän sanoimme jalopeuranmorsiamet. Etkö muista?

— Hyvä on, hyvä on, sanoi Muumipappa hermostuneena. — Jalopeura syö ensin sinut ja sitten se syö Miskan. Mutta älä häiritse minua, yritän ajatella heksametriä!


— Mitenkäs sukulaisuuden nyt käy? Muumimamma kysyi huolestuneena. — Eilen Mymmelin tytär oli naimisissa sinun pois matkustaneen poikasi kanssa. Onko Miska nyt hänen kanssaan naimisissa, ja olenko minä Miskan äiti? Ja onko Mymmelin tytär naimaton?

— Minä en tahdo olla naimaton! sanoi Mymmelin tytär heti.

— Olkoot sisaruksia, puuskahti Muumipappa epätoivoisena. — Mymmelin tytär on siis sinun poikasi vaimo. Tarkoitan minun. Sinun tätisi, minun piti sanoa.

— Tuo ei käy päinsä, huomautti Homssu. — Jos Muumimamma on sinun rouvasi, sinun poikasi vaimo ei voi olla hänen isänsä sisar.

— Olkoon miten tahansa koko juttu, Muumipappa sanoi. — Näytelmää ei tule ollenkaan!



— Älähän hätäile, sanoi Emma odottamattoman ymmärtäväisesti. — Kyllä kaikki järjestyy. Ei yleisö kuitenkaan ymmärrä mitään.

— Emma kiltti, pyysi Muumimamma. — Pukuni on liian ahdas... se avautuu aina selästä.

— Muista nyt, Emma sanoi suu täynnä hakaneuloja, — ettet saa näyttää iloiselta kun hän tulee sisään ja sanoo, että hänen poikansa on myrkyttänyt miehen mielen valheillaan!

— Eihän toki, kyllä minä lupaan olla surullisen näköinen, sanoi Muumimamma.

Miska luki osaansa. Äkkiä hän heitti paperin käsistään ja huusi: — Se on liian iloinen! Se ei sovi ollenkaan minulle!

— Hiljaa, Miska, sanoi Emma ankarasti. — Aloitetaan. Onko valaistus selvä?

— Punaista! Punaista! huusi Mymmelin tytär. — Minun sisääntuloni on punainen! Miksi hän ottaa aina väärän värin?

— Niin kaikki tekevät, Emma sanoi rauhallisena. — Oletteko valmiit?

— Minä en osaa vuorosanojani, mumisi Muumipappa täyden pakokauhun vallassa. — En muista ainuttakaan sanaa!

Emma taputti häntä olalle. — Se kuuluu asiaan, hän sanoi. — Kaikki on täsmälleen niin kuin kenraaliharjoituksessa pitääkin.


Hän löi kolme kertaa näyttämön lattiaan, ja ulkona veneissä tuli täydellinen hiljaisuus. Tuntien onnenväristyksiä vanhassa ruumiissaan hän alkoi kiertää esirippua ylös.

Ihastuneita kuiskauksia kohosi kenraaliharjoituksen katsojien vähäisestä joukosta. Useimmat heistä eivät olleet koskaan ennen olleet teatterissa.

He näkivät synkän kalliomaiseman punaisessa valaistuksessa.

Hieman oikealle peilikaapista (joka oli verhoiltu mustalla peitteellä) istui Mymmelin tytär yllään tyllipuku ja paperikukkia nutturansa ympärillä.

Hän katsoi hetken kiinnostuneena edessään olevaa yleisöä ja alkoi sitten kiireesti ja kainostelematta:



— Huutaos, viattomuus, sillä kuoleva oon tänä yönä!

Kunpa jo muuttuisikin meri vereksi, tuhkaksi maailma!

Kauniina kuin nuppu ruusun nyt nuoruuden kasteisin otsin kohtalon hirveän kohtaan ja julmasti minut se murskaa.

Äkkiä kuului Emman kimeä messuaminen kulissien välistä:

Kohtalonyö

Kohtalonyö

Kohtalonyö!

Muumipeikon isä astui näyttämölle vasemmalta viitta heitettynä huolettomasti toiselle olalle, kääntyi yleisöön päin ja lausui värisevällä äänellä:

Mitään ei merkitse nyt sukulaiset ja ystäväpiiri,

kun minun käytävä on velvollisuuksien tie,

voi mua kurjaa, siskonipojanko sisar nyt aikoo mun kruununi ryöstää?

Muumipappa huomasi lukeneensa väärin ja otti uudelleen:

— Voi mua kurjaa, siskonipojanko fasteri aikoo mun kruununi ryöstää?

Muumipeikon äiti pisti kuononsa esiin ja kuiskasi:

— Poikani rouvanko sisar nyt aikoo mun kruununi ryöstää! — Niin niin niin, sanoi Muumipappa. — Minä hyppään tämän yli.

Hän otti askeleen kohti Mymmelin tytärtä, joka piiloutui peilikaapin taakse, ja sanoi:

— Värise, uskoton kurja, ja kuule kuin leijona raivoo, repien häkkiään, huutaen nälkäänsä kuuta se kohti!

Tuli pitkä tauko.

— ...nälkäänsä kuuta se kohti!

Muumipappa toisti kovemmalla äänellä.

Mitään ei tapahtunut.


Hän kääntyi vasemmalle ja kysyi: — Miksei leijona karju?

— Ei minun pitänyt karjua ennen kuin Homssu hinaa kuun ylös, puolustautui Emma.

Homssu tuli esiin kulissien takaa. — Miska lupasi tehdä kuun, mutta hän ei ole tehnyt, hän syytti.

— Hyvä on, sanoi Muumipappa kiireesti. — Miska voi tulla lavalle nyt heti, sillä minä olen joka tapauksessa joutunut pois tunnelmasta.

Miska astui hitaasti näyttämölle punaisessa samettipuvussa. Hän seisoi pitkän aikaa hiljaa käpälä silmien edessä tunteakseen, millaista oli olla primadonna. Se oli ihanaa.



— Voi mikä ilo, kuiskasi Muumimamma, joka luuli että hän oli unohtanut vuorosanansa.

— Tämä on taidepaussi! sähähti Miska hiljaa. Hän horjui etualalle ja ojensi käsivartensa yleisöä kohti.

Kuului ”klik”, ja Homssu pani tuulettimen käyntiin valaistushuoneessa.

— Onko niillä pölynimuri? kysyi siilinpoikanen.

— Hiljaa! sanoi siiliäiti.

Miska alkoi lausua synkällä äänellä:

— Oi, mikä ilo on nähdä sun pääsi kun pirstoiksi paukkuu...

Hän otti kiivaan askeleen, kompastui samettileninkiinsä ja kellahti yli laidan siilin veneeseen.

Katsojat hurrasivat ja hinasivat Miskan takaisin näyttämölle.

— Olkaa vain rauhallinen, neiti, neuvoi eräs vanhahko majava, — ja iskekää hänen päänsä poikki heti paikalla!

— Kenen pää? kysyi Miska hämmentyneenä.

— Pojantyttärenne tädin tietenkin, majava sanoi rohkaisevasti.

— He ovat käsittäneet kaiken väärin, kuiskasi Muumipappa Muumipeikon äidille. — Tule sisään niin pian kuin voit, niin olet kiltti!

Muumimamma kokosi kiireesti helmansa ja sukelsi esiin ystävällisen ja vähän ujon näköisenä.

— Oi kohtalo, kasvosi peitä, yönmustat on viestini mulla! hän sanoi hilpeästi.

— On poikasi petturi kurja, hän valheilla myrkytti mieles!

Kohtalonyö

Kohtalonyö

Kohtalonyö!

messusi Emma.

Muumipappa tuijotti levottomana Muumimammaan.

— Jalopeura sisään, tämä sipisi avuliaasti.

— Tuokaa jalopeura sisään, toisti Muumipappa. — Tuokaa jalopeura sisään, hän sanoi epävarmasti vielä kerran. Lopulta hän huusi: — Tuokaa ihmeessä jalopeura!

Kulissien takana tömisi ja paukkui, ja lopulta jalopeura tuli sisään.

Sen etukäpälissä oli majava ja takatassuissa toinen. Yleisö ulvoi naurusta.

Jalopeura epäröi, meni sitten näyttämön laidalle ja kumarsi, minkä jälkeen se palasi näyttämön keskelle.

Yleisö taputti käpäliään ja alkoi soutaa kotiin.


— Ei tämä vielä ole lopussa! huusi Muumipappa.

— Kultaseni, he tulevat huomenna uudelleen, sanoi Muumipeikon äiti. — Emma sanoo, ettei ensi-ilta koskaan mene hyvin, ellei kenraaliharjoitus hieman epäonnistu.

— Vai niin, niinkö hän sanoo? Muumipappa sanoi rauhoittuneena. — Ainakin he nauroivat monessa kohdassa! hän lisäsi iloisesti.


Mutta Miska meni hiukan syrjemmälle rauhoittaakseen läpättävää sydäntään.

— He taputtivat minulle! hän kuiskasi itsekseen. — Voi miten olen onnellinen. Tästä lähtien minä olen aina, aina näin onnellinen.



Yhdestoista luku

*Miten vartijaa vedetään nenästä*



Seuraavana aamuna levitettiin ohjelmalehtisiä. Kaikenlaiset linnut lentelivät ympäri lahtea tiputtelemassa teatterimainoksia. Värikkäät julisteet (jotka olivat Homssun ja Mymmelin tyttären maalaamia) leijailivat metsiin, niityille ja rannoille, veteen, katoille ja puutarhoihin.

Yksi ohjelmalehtinen tulla lepatti alas vankilan kohdalle ja tipahti suoraan Hemulin eteen, joka torkkui poliisinlakki nenällään.

Hän epäili heti, että se oli vangeille lähetetty salainen tiedotus, ja otti hyvin jännittyneenä paperin maasta.

Hänellä oli parhaillaan peräti kolme vankia, suurin määrä mitä hänellä oli ollut sitten niiden aikojen, jolloin hän opiskeli vanginvartijaksi. Lähes kahteen vuoteen hänellä ei ollut ollut ketään vartioitavaa, joten ymmärtää hyvin, että hän oli tarkka näistä kolmesta.

— No niin. Hemuli pani lasit silmilleen ja luki ohjelman ääneen itsekseen. — Ensi-ilta!!! hän luki.

JALOPEURANMORSIAMET eli

SUKULAISUUDEN SITEET

Yksinäytöksinen murhenäytelmä, kirj. Muumipappa.

ESIINTYJÄT:

Muumimamma, Muumipappa, Mymmelin tytär, Miska ja Homssu.

Kuoro: Emma.

PÄÄSYMAKSU:

Mikä tahansa syötäväksi kelpaava. Alkaa illalla auringon laskettua ellei sada tai tuule ja loppuu tavalliseen lasten nukkumaanmenoaikaan. Esitys tapahtuu keskellä Kuusilahtea. Veneitä saa vuokrata hemuleilta.

Teatterin johtokunta

— Teatteri! sanoi Hemuli miettivästi ja otti lasit silmiltään. Hänen epähemulimaisesta sydämestään kohosi hämärä lapsuusmuisto. Niin, täti oli kerran vienyt hänet mukanaan teatteriin. Siellä oli joku prinsessa, joka nukkui ruusupensaassa. Se oli ollut hyvin kaunista ja Hemuli oli pitänyt siitä.

Äkkiä hän tiesi, että hän halusi taas mennä teatteriin.

Mutta kuka vartioisi vankeja sillä aikaa?

Hän ei tuntenut ainoatakaan vapaana olevaa hemulia. Vanginvartijaparka mietti päänsä puhki. Hän työnsi kuononsa tiiviisti vasten rautahäkkiä, joka seisoi varjossa hänen takanaan, ja sanoi: — Minä tahtoisin mennä tänä iltana teatteriin.

— Teatteriin? sanoi Muumipeikko ja höristi korviaan.

— Niin, Jalopeuranmorsiamia katsomaan, hemuli selitti ja työnsi ohjelmalehtisen häkkiin. — Ja nyt minä en tiedä kenet saisin vartioimaan teitä.

Muumipeikko ja Niiskuneiti katsoivat julistetta, sitten he katsoivat toisiinsa.

— Siinä on varmasti jotakin prinsessoista, Hemuli sanoi valittaen. — Ja siitä on niin kauan kun minä näin viimeksi prinsessan!

— Silloin sinun on ehdottomasti mentävä katsomaan häntä, sanoi Niiskuneiti. — Eikö sinulla ole ketään kilttiä sukulaista, joka voisi vartioida meitä sillä aikaa?

— On, serkkuni, sanoi Hemuli. — Mutta hän on liian kiltti. Hän voisi päästää teidät pois.

— Milloin meidät mestataan? kysyi Vilijaana äkkiä.

— Äh, ei teitä mestata, Hemuli sanoi nolona. — Te saatte vain istua vankilassa kunnes tunnustatte mitä olette tehneet. Sitten saatte tehdä uudet julisteet ja kirjoittaa viisituhatta kertaa ”on kielletty”.

— Mutta kun me olemme syyttömiä, aloitti Vilijaana.

— Niin, niin, niin, sanoi Hemuli. — Tuon minä olen kuullut. Niinhän kaikki sanovat.

— Kuule, sanoi Muumipeikko. — Sinä kadut koko ikäsi, ellet nyt mene teatteriin. Varmasti siellä on prinsessoja. Jalopeuranmorsiamet.

Hemuli kohautti hartioitaan ja huokaisi.

— Älä nyt ole typerä, Niiskuneiti houkutteli. — Tuo tänne se serkkusi, niin katsotaan häntä. Kilttikin vanginvartija on tyhjää parempi.

— No jaa, Hemuli sanoi nyrpeänä. Hän nousi ja lönkytti pois pensaiden väliin.

— No niin! sanoi Muumipeikko. — Muistatteko millaista unta me näimme juhannusyönä? Jalopeurasta! Isosta jalopeurasta, jota pikku Myy puri jalkaan! Mutta mitä ihmettä he oikein touhuavat siellä kotona!


— Minä näin unta, että sain lauman uusia sukulaisia, kertoi Vilijaana. — Se oli aivan kauheaa! Juuri kun olin selvinnyt entisistä!

Nyt Hemuli palasi.

Hänellä oli mukanaan hirveän pieni ja laiha ja pelästyneen näköinen hemuli.

— Luuletko että osaat vartioida näitä minun puolestani? iso Hemuli kysyi.


— Purevatko ne? kysyi pieni hemuli, joka nähtävästi oli aivan epäonnistunut (hemuliksi).



Iso Hemuli tuhahti ja ojensi hänelle häkin avaimen.

— Totta kai, hän sanoi. — He purevat sinut keskeltä kahtia, niksnaks, jos päästät heidät ulos. Minä menen nyt pukeutumaan ensi-iltaa varten. Hei.

Heti kun hän oli häipynyt, pieni hemuli alkoi virkata ja tuon tuostakin hän heitti pelästyneitä silmäyksiä häkkiin.



— Mikä siitä tulee? kysyi Niiskuneiti ystävällisesti.

Pieni hemuli hätkähti. — En tiedä, hän kuiskasi peloissaan. Minä tunnen oloni aina turvallisemmaksi kun virkkaan.

— Etkö voisi tehdä siitä tossuja, se on niin herttaista tossujen väriä, Niiskuneiti ehdotti.

Pieni hemuli katsoi virkkaustaan ja mietti.

— Eikö sinulla ole ketään tuttavaa, jonka jalkoja palelee? kysyi Vilijaana.

— On eräs ystävätär, pieni hemuli sanoi.

— Minäkin tunnen erään, jonka jalkoja palelee, Vilijaana jatkoi seurallisesti. — Enoni rouvan, joka on teatterissa. Siellä on kuulemma ainainen ristiveto. Kauheaa olla teatterissa!

— Täälläkin vetää, sanoi Muumipeikko.

— Serkkuni olisi pitänyt ajatella sitä, pieni hemuli sanoi arasti. — Jos odotatte vähän, niin virkkaan teille tossut.

— Me kyllä kuolemme ennen kuin ne ovat valmiit, sanoi Muumipeikko synkästi.

Pieni hemuli näytti levottomalta ja tuli varovasti häkin luo. — Mitähän jos peittäisin häkin huovalla?

He kohauttivat hartioitaan ja kömpivät hytisten lähemmäksi toisiaan.

— Oletteko tosiaan noin viluissanne? pieni hemuli kysyi kauhistuneena.

Niiskuneiti yski ontosti.

— Saattaa olla, että kupillinen teetä viinimarjamehun kera voisi pelastaa minut, hän sanoi. — Mutta eihän sitä koskaan tiedä.

Pieni hemuli epäröi pitkän aikaa. Hän painoi virkkauksensa kuonoaan vasten ja tuijotti heihin.

— Jos te kuolette... hän sanoi vapisevalla äänellä. — Jos te kuolette, minun serkustani ei varmaan ole enää hauska vartioida teitä?


— Tuskin, sanoi Vilijaana.

— Ja minun täytyy kuitenkin ottaa teistä mitta tossuja varten?

He nyökkäsivät innokkaasti.

Silloin pieni hemuli aukaisi häkin ja sanoi ujosti: — Saanko tarjota teille kupillisen kuumaa teetä? Viinimarjamehun kera. Ja tossut saatte heti kun ne valmistuvat. Olitte kilttejä, kun keksitte nuo tossut! Virkkaamisesta tuntuu ikään kuin olevan enemmän hyötyä, jos ymmärrätte mitä tarkoitan.

Sitten he menivät pikku hemulin kotiin ja joivat teetä. Hän tahtoi itsepäisesti paistaa heille suuren kasan kakkuja, ja se vei niin pitkän ajan, että oli jo hämärää kun Niiskuneiti viimein nousi ja sanoi: — Nyt meidän kyllä täytyy lähteä. Kiitos kovasti teestä.



— On hirveän ikävää panna teidät takaisin vankilaan, pieni hemuli sanoi anteeksipyytävästi ja otti avaimen naulasta.

— Mutta emme me aio mennä vankilaan, puuttui puheeseen Muumipeikko. — Me aiomme mennä kotiin teatteriin.


Kyyneleet kihosivat pienen hemulin silmiin. — Serkkuni on varmasti kauhean pettynyt, hän sanoi.

— Mutta me olemme aivan syyttömiä! puuskahti Vilijaana.

— Miksi ette sanoneet sitä heti? sanoi pikku hemuli huojentuneena. — Siinä tapauksessa teidän on tietenkin mentävä teatteriin. Mutta ehkä on parasta, että minä tulen mukaan ja selitän kaiken serkulleni.

Kahdestoista luku

*Mitä ensi-illassa voi tapahtua*



Sillä aikaa kun pikku hemuli tarjoili kotonaan teetä, lentelivät teatterimainokset ympäri metsää. Yksi niistä putosi eräälle aukiolle ja tarttui vastatervattuun kattoon.

Kaksikymmentäneljä pienokaista kiipesi heti paikalla sitä hakemaan. Jokainen heistä halusi olla juuri se, joka ojensi mainoksen Nuuskamuikkuselle, ja koska paperi ei ollut vahvaa, siitä tuli nopeasti kaksikymmentäneljä hyvin pientä ohjelmalehtistä (muutama pala tipahti sitä paitsi savupiippuun ja paloi).

— Sinä olet saanut kirjeen, metsän lapset huusivat liukuen ja pyörien ja hyppien alas katolta.

— Simputin kakarat! sanoi Nuuskamuikkunen, joka seisoi talon nurkalla pesemässä lasten sukkia. — Oletteko unohtaneet, että tervasimme katon aamulla? Tahdotteko te, että minä hylkään teidät, hyppään järveen tai hakkaan teidät liiskaksi?

— Emme! huusivat lapset ja vetivät häntä takista. — Sinun on luettava tämä kirje!

— Tarkoitatte kai kaikki nämä kirjeet, Nuuskamuikkunen sanoi ja pyyhki saippuavaahdon käsistään lähimmän lapsen tukkaan. — Vai niin, vai niin. Mikähän jännittävä kirje se mahtaa olla. Hän levitti ryppyiset paperipalat nurmelle ja yritti sovittaa niitä yhteen.

— Lue ääneen! huusivat metsän lapset.

— Yksinäytöksinen murhenäytelmä, Nuuskamuikkunen luki. — Jalopeuranmorsiamet eli... (tästä näyttää puuttuvan pala). Pääsymaksu: Mikä tahansa syötäväksi kelpaava... (aiai) tänä iltana auringon lask... (auringon laskiessa) ellei sada tai tuule (se meni hienosti)... seen aikaan... (ei, tämä ei mene)... keskellä Kuusilahtea.

— Vai niin, Nuuskamuikkunen sanoi ja katsoi ylös. — Ei tämä ole kirje, pikku kiusanhenget, tämä on teatterimainos. Joku esittää näköjään teatteria tänä iltana Kuusilahdella. Tienneekö kaikkien pikkueläinten suojelijakaan miksi sen pitää tapahtua juuri merellä, ehkä esityksessä tarvitaan laineita.

— Onko se lapsilta kielletty? kysyi pienin metsän lapsista.

— Onko siellä oikeita jalopeuroja? huusi toinen. — Lähdetäänkö heti?

Nuuskamuikkunen katsoi heihin ja käsitti, että heidän täytyi päästä teatteriin.

Ehkä voisin viedä papusäkin meidän kaikkien pääsymaksuksi, hän ajatteli huolestuneena. Riittääköhän se — me olemme syöneet niistä jo aika paljon... Kunpa he eivät vain luulisi, että kaikki kaksikymmentäneljä ovat minun omiani... silloin minua hiukan kainostuttaisi. Ja mitä ihmettä minä annan heille huomenna ruoaksi?

— Etkö ole iloinen kun pääset teatteriin? kysyi pienin lapsi ja hankasi kuonoaan hänen housujaan vasten.

— Kamalan iloinen, silkkikuono, sanoi Nuuskamuikkunen. — Ja nyt meidän on yritettävä saada teidät puhtaiksi. Ainakin puhtaammiksi. Onko teillä nenäliinoja, sillä se on murhenäytelmä?

Heillä ei ollut.

— No jaa, sanoi Nuuskamuikkunen. — Niistäkää sitten alushameeseen. Tai mihin vain.

Aurinko oli ehtinyt jo melkein taivaanrantaan ennen kuin Nuuskamuikkunen oli saanut kaikki mekot ja housut kuntoon. Tietenkin niissä oli vielä aika lailla tervaa, mutta ainakin niistä näki, että hän oli yrittänyt.

Hyvin kiihtyneinä ja juhlallisina he lähtivät Kuusilahteen.

Nuuskamuikkunen kulki edellä papusäkkiä kantaen, ja hänen perässään tulivat kaikki metsän lapset pareittain, ja jokaisella oli siisti keskijakaus, joka ulottui kulmakarvoista häntään asti.

Pikku Myy istui Nuuskamuikkusen hatussa ja lauloi. Hänet oli kiedottu pannulappuun, sillä myöhemmin illalla saattoi tulla viileää.

Rannalla huomasi heti, että ilmassa oli ensi-illan jännitystä. Koko lahti oli täynnä veneitä, jotka kaikki soutivat teatteria kohti.

Hemulien vapaaehtoinen orkesteri soitti lautalla teatterin edessä, ja parrasvalot loistivat kirkkaina.

Oli tyyni ja kaunis ilta.

Nuuskamuikkunen vuokrasi veneen kahdella käpälällisellä papuja ja niin lähdettiin teatteria kohti.

— Muikkunen! sanoi isoin lapsista, kun he olivat ehtineet puoliväliin.

— No, sanoi Nuuskamuikkunen.

— Meillä on sinulle lahja, sanoi metsän lapsi ja punastui kovasti.

Nuuskamuikkunen jätti airot koholle ja otti piipun suustaan.

Isoin lapsista veti selkänsä takaa jotakin ryppyistä ja epämääräisen väristä.


— Se on tupakkamassi, hän mumisi. — Me olemme kaikki yhdessä ommelleet siihen kukkia sinulta salaa!

Nuuskamuikkunen otti lahjan ja kurkisti sen sisään (se oli Vilijaanan vanha myssy). Hän nuuhki sitä.

— Siinä on vadelmanlehtiä sunnuntaitupakaksi! huusi kaikkein pienin ylpeänä.

— Se on aivan erinomainen tupakkamassi, Nuuskamuikkunen sanoi hyväksyvästi. — Ja on hurjan hyvä, kun on sunnuntaitupakkaa.

Hän antoi jokaiselle lapselle käpälää ja kiitti.



— Minä en ole ommellut, kuului pikku Myyn ääni hatusta. — Mutta se on minun keksintöni!

Vene liukui teatterin partaan vierelle, ja Myy rypisti hämmästyneenä kuonoaan. — Ovatko kaikki teatterit samanlaisia? hän kysyi.

— Luultavasti, sanoi Nuuskamuikkunen. — Tuo verho vedetään syrjään sitten kun he aloittavat, ja silloin teidän on oltava hyvin hiljaa. Älkää tippuko veteen, jos tapahtuu jotakin kauheaa. Ja kun kaikki on lopussa, teidän pitää taputtaa käpäliänne, silloin he tietävät, että piditte siitä.

Metsän lapset istuivat hiljaa kuin hiiret ja tuijottivat eteensä.

Nuuskamuikkunen katsoi varovasti ympärilleen, mutta kukaan ei nauranut heille. Kaikki katselivat valaistua esirippua. Vain muuan iäkäs hemuli souti heidän luokseen ja sanoi: — Pääsymaksu, olkaa hyvä!

Nuuskamuikkunen kohotti papusäkkiään.

— Onko tuo kaikkien puolesta? hemuli tiedusteli ja alkoi laskea lapsia.

— Eikö se riitä? Nuuskamuikkunen kysyi levottomasti.

— Herra saa hiukan takaisin, sanoi hemuli ja kaatoi äyskärin täyteen papuja. — Rehellisyys maan perii.

Nyt orkesteri lopetti ja kaikki taputtivat käpäliään.

Tuli syvä hiljaisuus.

Ja hiljaisuudessa kuului esiripun takaa kolme kovaa jymähdystä.

— Minua pelottaa, kuiskasi pienin lapsista ja tarttui Nuuskamuikkusen hihaan.

— Pidä vain kiinni minusta, niin kaikki menee hyvin, lohdutti Nuuskamuikkunen. — Näetkö, nyt he vetävät esiripun sivuun.

Kallioinen maisema avautui henkeään pidättävien katsojien eteen.

Oikealla istui Mymmelin tytär tylliin ja paperikukkiin verhoutuneena.

Pikku Myy kurkisti alas hatunlieriltä ja sanoi:

— Syön saappaani, jollei tuo ole vanha sisareni!

— Oletko sinä sukua Mymmelin tyttärelle? kysyi Nuuskamuikkunen hämmästyneenä.

— Minähän olen puhunut sisarestani koko ajan, Myy sanoi ikävystyneenä. — Etkö sinä ole ollenkaan kuunnellut minua?

Nuuskamuikkunen tuijotti lavalle. Hänen piippunsa sammui. Hän näki Muumipeikon isän tulevan vasemmalta ja lukevan kummallista litaniaa, jossa vilahteli kauhea määrä sukulaisia ja jokin jalopeura.

Pikku Myy hyppäsi äkkiä alas hänen polvelleen ja sanoi järkyttyneenä: — Miksi Muumipappa on suuttunut minun sisarelleni?! Hän ei saa vihoitella minun siskolleni!

— Hiljaa, hiljaa, se on vain näytelmä, sanoi Nuuskamuikkunen hajamielisenä.

Hän näki pienen ja pullean, punaiseen samettiin pukeutuneen naisen, joka selitti olevansa hirveän iloinen, mutta näytti kuitenkin siltä kuin olisi kipeä jostakin.

Joku muu, jota hän ei tuntenut, julisti koko ajan taustalla kohtalonyötä.

Sitten Nuuskamuikkunen näki Muumipeikon äidin astuvan lavalle ja oli yhä enemmän kummissaan.


Mikä ihme muumiperhettä oikein vaivaa? hän ajatteli. Kyllähän heillä aina on ollut omat päähänpistonsa, mutta tämä! Eiköhän Muumipeikkokin kohta ilmaannu tuohon laskettelemaan runoa.

Mutta Muumipeikko ei tullut. Sen sijaan näyttämölle tuli karjuva jalopeura.

Metsän lapset rupesivat kirkumaan ja olivat vähällä kaataa veneen.

— Tämä on hullua, sanoi viereisessä veneessä joku hemuli, jolla oli poliisin lakki. — Tämä ei ole ollenkaan samanlainen kuin se kaunis näytelmä, jonka minä näin nuoruudessani. Siinä oli prinsessa, joka nukahti ruusupensaaseen. Minä en ollenkaan käsitä mitä he tarkoittavat.


— Sososo, Nuuskamuikkunen sanoi pelästyneille lapsilleen. — Jalopeurahan on tehty vanhasta päiväpeitosta!



Mutta he eivät uskoneet häntä. Hehän näkivät, että jalopeura ajoi takaa Mymmelin tytärtä ympäri näyttämöä. Pikku Myy kiljui täyttä kurkkua.

— Pelastakaa minun sisareni! hän huusi. — Iskekää jalopeura kuoliaaksi!

Ja äkkiä hän loikkasi epätoivoissaan näyttämölle, ryntäsi jalopeuran luo ja puri sitä takajalkaan pienillä, terävillä hampaillaan.



Jalopeura älähti ja meni keskeltä kahtia.

Katselijat näkivät, miten Mymmelin tytär nosti pikku Myyn, joka suuteli häntä kuonolle, ja he huomasivat ettei kukaan enää puhunut heksametrissä vaan aivan tavallisesti. Eikä heillä ollut mitään sitä vastaan, sillä nyt he vihdoinkin käsittivät mitä näytelmässä puhuttiin.

Suuri aalto oli siepannut jonkun, hän oli kokenut kauheita seikkailuja ja sitten löytänyt takaisin kotiin. Ja nyt he kaikki olivat aivan suunniltaan riemusta ja tahtoivat keittää kahvia.

— Minun mielestäni he näyttelevät nyt paremmin, sanoi hemuli.

Nuuskamuikkunen alkoi nostaa lapsiaan näyttämölle.

— Hei, Muumimamma! hän huusi iloisesti. — Ottaisitko minulta nämä tenavat hoitoosi?

Näytelmä muuttui yhä hauskemmaksi. Vähitellen koko yleisö kiipesi näyttämölle ja otti osaa toimintaan syömällä pääsymaksuja, jotka katettiin salongin pöydälle. Muumipeikon äiti riisui päältään vaivalloiset hameet ja juoksi edestakaisin jakaen kahvikuppeja.

Orkesteri alkoi soittaa ”Hemulien tuloa”.

Muumipappa säteili suuren menestyksen johdosta, ja Miska oli yhtä onnellinen kuin kenraaliharjoituksissakin.

Mutta äkkiä Muumipeikon äiti pysähtyi keskelle näyttämöä ja pudotti kupin käpälästään.


— Hän tulee, hän kuiskasi, ja kaikki hänen ympärillään vaikenivat.

Varovaiset aironvedot lähestyivät pimeydestä. Pieni kulkunen kilisi.

— Äiti! huusi joku. — Isä! Minä tulen kotiin!

— Ei mutta, sanoi Hemuli. — Minun omat vankini! Ottakaa heidät kiinni heti paikalla, ennen kuin he polttavat koko teatterin!

Muumipeikon äiti oli rynnännyt näyttämön partaalle. Hän näki Muumipeikon pudottavan airon mereen kääntäessään venettä. Häkellyksissään Muumipeikko yritti soutaa yhdellä airolla, mutta vene pyöri vain ympäri. Perässä istuva pieni, laiha, kiltinnäköinen hemuli huusi jotakin, mistä kukaan ei välittänyt.



— Paetkaa! huusi Muumimamma. — Poliisi on täällä!

Hän ei tiennyt mitä Muumipeikko oli tehnyt, mutta siitä hän oli aivan varma, että hän hyväksyi tuon teon.

— Ottakaa vangit kiinni! huusi iso Hemuli. — He ovat polttaneet kaikki julisteet ja panneet Puistonvartijan loistamaan valoa!

Yleisö, joka oli hetken ollut vähän hämmästyksissään, käsitti nyt että näytelmä jatkui. Kaikki panivat kahvikuppinsa pois ja istuutuivat partaalle katsomaan jatkoa.

— Ottakaa heidät kiinni! Hemuli huusi raivoissaan.

Katselijat taputtivat käpäliään.

— Odottakaa hetkinen, sanoi Nuuskamuikkunen rauhallisesti. — Tässä täytyy olla jokin väärinkäsitys, sillä minähän se revin julisteet. Loistaako Puistonvartija tosiaan yhä vielä?

Hemuli kääntyi ja iski katseensa Nuuskamuikkuseen.

— Ajatella, miten tuon Puistonvartijan elämä tulee halvaksi, Nuuskamuikkunen sanoi huolettomasti ja lähestyi samalla parrasta. — Ei lainkaan sähkölaskuja! Ehkä hän voi käyttää itseään piipunsytyttimenäkin ja keittää munia päälaellaan...

Hemuli ei sanonut sanaakaan. Hän lähestyi hitaasti ja levitti isot käpälänsä tarttuakseen Nuuskamuikkusta kauluksesta. Lähemmäksi ja lähemmäksi hän hiipi, otti vauhtia ja seuraavassa silmänräpäyksessä...

Pyörivä näyttämö lähti kauhealla vauhdilla liikkeelle. He kuulivat Emman nauravan, mutta tällä kertaa hän ei nauranut halveksivasti vaan voitonriemuisesti ja iloisesti.

Kaikki tapahtui niin nopeassa tahdissa, että katsojien oli vaikea seurata mukana. Näyttämön hyrrätessä ympäri kuin karuselli kaikki alkoivat hoippua ja romahtelivat toistensa päälle, ja koko kaksikymmennelipäinen tenavalauma heittäytyi Hemulin kimppuun ja pureutui hänen virkapukuunsa.

Nuuskamuikkunen hyppäsi kuin tiikeri partaan yli ja putosi tyhjään veneeseen. Loiskauksen synnyttämä aalto kaatoi Muumipeikon veneen, ja Niiskuneiti, Vilijaana ja pieni hemuli alkoivat uida teatteria kohti.

— Hyvä! Hyvä! Da capo![[1]](#footnote-1) huusivat katsojat.

Heti kun Muumipeikko oli saanut kuononsa vedenpinnalle, hän kääntyi ja ui Nuuskamuikkusen venettä kohti.

— Hei! hän sanoi ja tarttui veneen laitaan. — Olen hurjan iloinen että tulit.

— Heipä hei! vastasi Nuuskamuikkunen. — Hyppää veneeseen, niin saat nähdä miten poliisista selvitään!

Muumipeikko kömpi veneeseen, ja Nuuskamuikkunen alkoi soutaa lahdelle niin että vesi kohisi kokassa.


— Hyvästi, kaikki pikkuiset, ja kiitos avusta! hän huusi. — Ja pitäkää nyt itsenne siisteinä, älkääkä kiivetkö katolle niin kauan kuin terva on märkää!

Hemulin onnistui vihdoin vapautua pyörivästä lavasta, metsän lapsista ja eläköötä huutavista katsojista, jotka heittivät kukkia hänen päälleen. Hän kiipesi sättien veneeseen ja lähti ajamaan Nuuskamuikkusta takaa.

Mutta hän tuli liian myöhään; Nuuskamuikkunen oli haihtunut yöhön.


Tuli kummallinen hiljaisuus.

— Vai niin, sinä olet nyt tullut, Emma sanoi rauhallisesti ja katsoi märkää Vilijaanaa. — Mutta älä luulekaan, että teatteri on aina ruusuilla tanssimista!



Kolmastoista luku

*Rangaistuksesta ja palkinnosta*



Nuuskamuikkunen souti pitkän aikaa sanomatta sanaakaan. Muumipeikko katseli hänen vanhan hattunsa tuttuja ääriviivoja, jotka näkyivät öistä taivasta vasten, ja piipunsavua, joka tuprahdellen kohosi tyyneen ilmaan. Nyt kaikki muuttuu jälleen hyväksi, hän ajatteli.

Huudot ja suosionosoitukset hiljenivät heidän takanaan, ja lopulta kuului ainoastaan airojen loisketta.

Rannat häipyivät tummaksi viivaksi.

Oikeastaan kumpaakaan heistä ei haluttanut puhella. Ei vielä. Heillä oli aikaa; edessä oli pitkä kesä täynnä lupauksia. Tällä hetkellä heidän yllättävä kohtaamisensa, yö ja paon jännitys olivat tarpeeksi, eikä tunnelmaa saanut häiritä. Sitten he soutivat kaaressa takaisin rantaa kohti.

Muumipeikko käsitti, että Nuuskamuikkunen yritti johtaa takaa-ajajia harhaan. Hemulin hälytyspilli kiljui kimakasti kaukana pimeydessä, ja toiset pillit vastasivat siihen.

Veneen liukuessa puiden alla olevaan kaislikkoon nousi täysikuu taivaalle.

— Kuuntele nyt minua tarkkaan, sanoi Nuuskamuikkunen.

— Kyllä kuuntelen, sanoi Muumipeikko, ja seikkailun henki lensi kohisevin siivin hänen lävitseen.


— Palaa takaisin toisten luo, sanoi Nuuskamuikkunen. — Ota mukaasi kaikki, jotka haluavat lähteä kotiin Muumilaaksoon, ja tule sitten tänne. He eivät saa ottaa huonekaluja mukaansa. Ja teidän on pidettävä kiirettä ennen kuin hemulit ehtivät asettaa vartijoita teatteriin. Minä tunnen heidät. Älä viivyttele matkalla äläkä pelkää. Kesäkuun yöt eivät koskaan ole vaarallisia.

— Niin, Muumipeikko sanoi tottelevaisesti.

Hän odotti hetken, mutta kun Nuuskamuikkunen ei sanonut sen enempää, hän kiipesi veneestä ja alkoi kulkea pitkin rantaa.

Nuuskamuikkunen istuutui perätuhdolle ja kopautti varovasti tuhkan piipustaan. Hän kumartui ja kurkisti puun oksien alta. Hemuli souti vieläkin avomerelle päin. Hänen veneensä erottui selvästi kuun vanaa vasten.

Nuuskamuikkunen nauroi hiljaa ja aikoi täyttää piippuaan.



Vesi oli vihdoinkin alkanut laskea. Huuhtoutuneet rannat ja laaksot alkoivat hitaasti kohota auringonpaisteeseen. Puut pistivät ensimmäisinä näkyviin. Ne huiskuttivat unenpöpperöisiä latvojaan vedenpinnan yllä ja ojentelivat oksiaan tunnustellakseen oliko kaikki kunnossa onnettomuuden jälkeen. Ne, jotka olivat taittuneet, rupesivat kiireesti työntämään uusia versoja. Linnut löysivät entiset nukkumapaikkansa, ja vuodevaatteet levitettiin kuivumaan korkeimmille nurmikkorinteille, mistä vesi oli valunut pois.

Kaikki kiiruhtivat koteihinsa heti kun vesi alkoi laskeutua. He soutivat tai purjehtivat yötä päivää, ja kun vesi oli kokonaan kadonnut, he jatkoivat kävellen matkaa entisille asuinpaikoilleen.

Ehkä he olivat löytäneet paljon parempia paikkoja sillä aikaa kun laakso oli ollut veden vallassa, mutta pitivät kuitenkin enemmän entisistä.

Kun Muumimamma istui perätuhdolla poikansa vieressä käsilaukku sylissään, ei hän ajatellut ollenkaan salongin kalustoa, joka hänen oli täytynyt jättää Emmalle teatteriin. Hän ajatteli vain puutarhaansa ja mietti, oliko meri mahtanut haravoida hiekkakäytävät yhtä hienoiksi kuin hänen oli tapana ne haravoida.

Äiti alkoi tuntea jälleen olevansa oma itsensä. He soutivat läpi Yksinäisten Vuorten solan, ja hän tiesi että seuraavan mutkan takana tulisi näkyviin kallio, joka vartioi Muumilaakson sisäänkäytävää.

— Me tulemme kotiin, kotiin! lauloi pikku Myy sisarensa polvella.

Niiskuneiti istui keulassa ja katseli vedenalaista maisemaa. Vene liukui parhaillaan niityn yli, ja toisinaan kukat pyyhkivät rapisten sen pohjaa vasten. Ne katsoivat veden läpi punaisina, keltaisina ja sinisinä ja kurkottivat kaulaansa aurinkoa kohti.

Muumipeikon isä souti pitkin tasaisin vedoin.

— Luuletteko, että kuisti on vesirajan yläpuolella? hän kysyi.

— Kunpa vain pääsisimme sinne onnellisesti..., sanoi Nuuskamuikkunen ja katsahti tutkivasti olkansa yli.

— Rakas lapsi, Muumipappa sanoi, — me olemme jättäneet hemulit jälkeemme jo aikoja sitten.

— Älä ole niin varma, sanoi Nuuskamuikkunen.

Keskellä venettä näkyi kylpyviitan alla kummallinen kohoutuma. Se liikkui. Muumipeikko tunnusteli varovasti kohoutuman pääpuolta.

— Etkö tule ollenkaan ulos auringonpaisteeseen? hän kysyi.

— Ei kiitos, täällä on hyvä olla, kuului lempeä ääni kylpyviitan alta.

— Eihän hän saa ollenkaan ilmaa, raukka, sanoi Muumimamma huolestuneena. — Tuolla tavoin hän on istunut jo kolme päivää!

— Pienet hemulit ovat hyvin arkoja, Muumipeikko selitti kuiskaten. — Minä luulen, että hän virkkaa. Hän tuntee silloin aina olonsa turvallisemmaksi.

Mutta pieni hemuli ei virkannut. Hän kirjoitti uutterasti vihkoon, jossa oli mustat vahakannet. ”On kielletty”, hän kirjoitti. ”On kielletty, on kielletty, on kielletty.” Viisituhatta kertaa. Hän oli tyytyväinen täyttäessään sivuja tällä tavoin.

Onpa hauskaa olla kiltti, hän ajatteli sävyisästi.

Muumimamma puristi Muumipeikon käpälää. — Mitä sinä ajattelet? hän kysyi.

— Minä ajattelen Nuuskamuikkusen lapsia, Muumipeikko vastasi. — Tuleeko heistä kaikista todellakin näyttelijöitä?

— Joistakin voi tulla, vastasi Muumimamma. — Ja muut Vilijaana ottaa kasvattilapsikseen. Hän ei osaa elää ilman sukulaisia.

— He kaipaavat varmasti Nuuskamuikkusta, Muumipeikko sanoi surumielisesti.

— Ehkä aluksi, sanoi Muumimamma. — Mutta hän aikoo mennä tervehtimään heitä joka vuosi ja kirjoittaa heille kirjeitä heidän syntymäpäivikseen. Kirjeitä, joissa on kuvia.

Muumipeikko nyökkäsi.

— Se on hyvä, hän sanoi. — Ja Homssu ja Miska... Näitkö miten iloiseksi Miska tuli kun hän sai jäädä teatteriin!

Muumimamma nauroi.

— Niin, Miska oli onnellinen. Hän saa näytellä murhenäytelmiä koko elämänsä ja ottaa aina itselleen uudet kasvot. Ja Homssusta tulee näyttämömestari ja yhtä onnellinen kuin Miskastakin. Eikö ole hauskaa, kun ystävät saavat elämänsä järjestymään juuri niin kuin he haluavat?

— On, sanoi Muumipeikko. — Hyvin hauskaa.


Samassa vene pysähtyi.

— Se on juuttunut ruohikkoon, sanoi Muumipappa kurkistaen laidan yli. — Nyt saadaan kahlata.

Kaikki nousivat veneestä ja alkoivat kahlata eteenpäin.

Pieni hemuli piilotti pukunsa alle jonkin esineen, josta hän nähtävästi oli hyvin arka, mutta kukaan ei kysynyt mikä se oli.

Kulku oli vaivalloista, sillä vesi ulottui vyötäisiin saakka. Mutta pohja oli hyvä: pehmeää, kivetöntä ruohoa. Toisinaan maa kohosi ja kukkivat mättäät läikittivät veden pintaa kuin paratiisisaaret.



Nuuskamuikkunen kulki viimeisenä. Hän oli tavallista hiljaisempi. Hän vilkuili koko ajan ympärilleen ja kuunteli.

— Minä syön vanhan hattusi, elleivät he ole eksyneet jäljiltä! sanoi Mymmelin tytär.

Mutta Nuuskamuikkunen vain pudisti päätään.

Nyt sola kapeni. Vuorenseinien välisestä ahtaasta aukosta näkyi Muumilaakson ystävällinen vihreys. Katto ja iloisesti liehuva lippu...

Nyt näkyi joen mutka ja siniseksi maalattu silta. Jasmiinit olivat jo kukassa! He kahlasivat niin että vesi kohisi heidän ympärillään ja puhelivat riemuissaan kaikesta siitä, mitä he tekisivät päästyään kotiin.

Äkkiä kimakka vihellys leikkasi ilmaa kuin veitsi.

Samassa sola tulvahti täyteen hemuleita, niitä oli heidän edessään, heidän takanaan, joka paikassa.

Niiskuneiti painoi kasvonsa Muumipeikon olkaan. Kukaan ei sanonut mitään. Oli kauheaa olla melkein kotona ja sitten joutua poliisin käsiin.

Hemuli tuli kahlaten heitä vastaan ja pysähtyi Nuuskamuikkusen eteen.

— No-o? sanoi Hemuli.

Kukaan ei vastannut.

— No-o? Hemuli sanoi uudelleen.

Silloin pieni hemuli kahlasi niin nopeasti kuin pääsi serkkunsa luo, niiasi ja ojensi hänelle mustan, vahakantisen vihon.

— Nuuskamuikkunen on katunut ja pyytää anteeksi, hän sanoi kainosti.

— En minä..., Nuuskamuikkunen aloitti.

Iso hemuli vaiensi hänet katseellaan ja aukaisi vahakantisen vihon. Hän alkoi laskea. Hän laski kauan. Hänen laskiessaan vesi painui heidän jalkoihinsa saakka. Lopulta Hemuli sanoi: — Oikein on. Tähän on kirjoitettu ”On kielletty” viisituhatta kertaa.

— Mutta, Nuuskamuikkunen sanoi.

— Älä sano mitään, ole kiltti, sanoi pieni hemuli. — Minulla oli hauskaa, todella oikein hauskaa!

— Mutta julisteet! hänen serkkunsa sanoi.

— Eikö hän voisi panna muutamia minun kasvimaani ympärille? Muumimamma kysyi. — Esimerkiksi: ”Pikku ötököitä pyydetään jättämään hiukan salaattia jäljelle”?

— Aivan niin, niin... kyllä se sopii yhtä hyvin, Hemuli sanoi ällistyneenä. — Siinä tapauksessa minun kai on päästettävä teidät menemään. Mutta älkää tehkö sitä toista kertaa!

— Ei, he vastasivat tottelevaisesti.

— Ja sinä tulet kai takaisin kotiin, Hemuli jatkoi ja katsoi ankarasti pientä serkkuaan.

— Tulen, ellet sinä ole vihainen minulle, tämä vastasi.

Sitten hän kääntyi muumiperheen puoleen ja sanoi: — Kiitoksia kauhean paljon siitä virkkausneuvosta. Saatte tossut heti kun ne valmistuvat. Millä osoitteella minä lähetän ne?

— Muumilaakso riittää, sanoi Muumipeikon isä.

Loppumatkan he juoksivat. Yli mäen, sireenipensaiden välistä, suoraan portaille. Siellä muumiperhe pysähtyi ja huokaisten pitkään helpotuksesta ja turvallisuuden tunteesta he seisoivat kaikki hiljaa ja tunnustelivat millaista oli olla taas kotona. Oli aivan kuin ennenkin.

Kuistin hieno kaide lehtisahaleikkauksineen oli ehyt. Auringonkukka oli jäljellä. Vesitynnyri samoin. Ja riippumatto oli vaalennut tulvan alla niin että se oli lopultakin kauniin värinen. Yksi ainoa vesilätäkkö kuvasti enää taivasta, ja se oli juuri sopiva uimapaikka pikku Myylle.

Oli aivan kuin mitään ei olisi tapahtunut ja kuin mitään vaarallista ei voisi enää tapahtua.

Mutta puutarhan käytävät olivat täynnä näkinkenkiä ja portaiden ympärillä oli punainen ruskoleväseppele.

Muumimamma katsoi ylös salongin ikkunoihin.

— Kultaseni, älä mene vielä sisään, sanoi Muumipappa. — Ja jos menet, niin sulje silmäsi. Minä teen uuden salongin kaluston, joka muistuttaa entistä niin paljon kuin mahdollista. Siihen pannaan tupsureunukset ja punainen plyysi ja kaikki.

— Minun ei tarvitse sulkea silmiäni, Muumimamma vastasi iloisesti. — Ainoa, mitä minä tulen kaipaamaan, on kunnollinen pyörivä lava. Ja minusta tuntuu melkein, että otamme tällä kertaa kirjavaa plyysiä!

Illalla Muumipeikko meni Nuuskamuikkusen leiripaikalle sanomaan hyvää yötä.

Nuuskamuikkunen istui polttamassa piippua joen rannalla.


— Onko sinulla nyt täällä kaikkea mitä tarvitset? Muumipeikko kysyi.

Nuuskamuikkunen nyökkäsi.

— Aivan kaikkea, hän sanoi.

Muumipeikko nuuhki ilmaa.

— Oletko alkanut polttaa uutta tupakkalaatua? hän kysyi. — Muistuttaa hieman vadelmaa. Onko se hyvä laatu?



— Ei, sanoi Nuuskamuikkunen. — Mutta minä poltan sitä vain sunnuntaisin.

— Vai niin, Muumipeikko sanoi hämmästyneenä. — Nythän on sunnuntai. No, hei sitten, minä menen nukkumaan!

— Hei hei! sanoi Nuuskamuikkunen.

Muumipeikko meni riippumattopuun takana olevalle ruskealle lätäkölle. Hän katsoi veteen. Korut olivat vielä siellä.

Sitten hän alkoi etsiä jotain nurmikosta.

Kesti hetken ennen kuin hän löysi kaarnalaivan. Se oli takertunut lehteen ja oli aivan ehyt. Vieläpä pieni luukkukin oli paikallaan lastiruuman päällä.


Muumipeikko meni puutarhan kautta takaisin kotiin. Ilta oli viileä ja lempeä ja märät kukat tuoksuivat voimakkaammin kuin koskaan ennen.

Hänen äitinsä istui portailla odottamassa.

Hänellä oli jotakin käpälässään, ja hän näytti hyvin iloiselta.

— Voitko arvata mikä tämä on? hän sanoi.

— Se on jolla! Muumipeikko sanoi ja nauroi. Ei sen vuoksi, että jokin asia olisi ollut erikoisen huvittava, vaan ainoastaan siksi, että hän oli niin valtavan onnellinen.



1. Uudelleen! — Tekijän huom. [↑](#footnote-ref-1)